Рәсәйҙе шаулатҡан Наҙгөл\n21 Июнь 2018, 20:04\nҮҙен белә башлағаны бирле сәхнәлә башҡорт ҡыҙы Наҙгөл. Асыҡ, аралашыусан. Музыкаль белеме һәм вокал буйынса уҡытыусыһы булмаһа ла, йырларға үҙаллы өйрәнгән. Башҡорт халыҡ йырҙарын һәм Рәсәй эстрадаһы шлягерҙарын яратып башҡарған музыкаль ғаиләлә тыуып үҫкәнгә моңло тауыш тәбиғәттән бирелгәндер. “Тамыр” телеканалының “Сулпылар” тапшырыуында ҡатнашты, республика, ил кимәлендәге вокал конкурстарында сығыш яһап, бик күп Маҡтау ҡағыҙҙары, дипломдар менән бүләкләнде. 2016 йылда “Спутник FМ” радиостанцияһы ойошторған “Өфө тулҡыны” музыкаль проектында “Дебют” номинацияһы еңеүсеһе булды.\nБеренсе каналда ойошторолған “Голос. Дети” проектында быйыл яҙғыһын Итальян композиторы Томазо Альбинониның “Адажио” композицияһын башҡарҙы. Жюри ағзалары уның тауышын “ғәләмәт ҙур Йыһан бульдозеры”на оҡшатты. Эстрада йондоҙҙары Валерий Меладзе, Пелагея һәм Баста, шулай уҡ барлыҡ тамашасылар ҙа, Наҙгөл Отузованы сығышын юғары баһалап, аяҡ үрә баҫып алҡышланы. Шулай итеп, ябай башҡорт ҡыҙы үҙенең йыры һәм көслө тауышы менән эстрада донъяһын шаҡ ҡатырҙы.\n– Наҙгөл, “Балалар Евровидениеһы” музыкаль конкурсына нисек барып эләктең?\n– Унда ҡатнашырға теләгем күптән бар ине, ләкин һайлап алыу турында ҡатнашыу хоҡуғы алыр өсөн автор йырын башҡарыу төп шарт. Минең ундай йырым булмау сәбәпле ошоға хәтлем ҡатнаша алмай килдем. Быйыл ойоштороусылар ҡағиҙәләрҙе үҙгәртте һәм ҡатнашыусылар теләгән әҫәрҙе башҡарыу мөмкинлеге алды. “Голос” проектында йырлаған “Адажио”ны башҡарҙым.\n– “Голос. Дети” проектында популяр рэпер, композитор Бастаны һайлауың да осраҡлы ғына түгелдер бит?\n– Шоуҙың шарттары буйынса, ҡатнашыусылар күп һанлы тамашасылы аудитория алдында сығыш яһай. Жюри ағзалары был ваҡытта, сығыш яһаусының тауышын ғына тыңлап, уға арты менән ултыра. Әгәр ҙә был ҡатнашыусыны үҙенең командаһында күрергә теләге була икән, алдындағы төймәгә баҫа һәм уға йөҙө менән борола. Әгәр ҙә жюри ағзаларының бер нисәүе боролоп ултыра икән, ул ваҡытта йәш башҡарыусы үҙе остазын һайлай. Һайлап алыу турынан һуң иң ауыр эш башлана ла инде.\nОстаздарҙың һәр ҡайһыһы үҙенә алырға теләк белдергәс, мин Бастаны һайланым, сөнки уның менән бер тулҡында барабыҙ кеүек тойола миңә. Уның бик күп йырҙары оҡшай. Ул – минең кумирым.\n– Был ике проектта ла бер юлы ҡатнашырға нисек өлгөрҙөң? Башҡортостандан һинең менән бергә тағы ла ҡатнашыусылар бар инеме?\n– Ике проект бер ваҡытҡа тура килмәне. Шул арҡала мин барыһына ла өлгөрҙөм. Сығыш яһағанда ныҡ тулҡынландым. “Голос. Дети” проектындағы күп кенә ҡатнашыусыларҙы осратыуым, жюри ағзаларының иғтибарлылығы, тыныс мөхит – былар барыһы ла мине тынысландырҙы. Башҡортостандан берҙән-бер ҡатнашыусы булдым.\n– Остазың Бастаның командаһында сығыш яһау, һынауға әҙерлек ниндәй тәьҫораттар ҡалдырҙы?\n– Репетициялар Бастаның студияһында барҙы. Көн дә уның дәрестәрен алдыҡ. Баста ярҙамсыл кеше, шул уҡ ваҡытта талапсан да. Беҙгә профессииональ кәңәштәрен бирҙе.\nБыл төркөмдә йырлаған мөләйем ҡыҙҙар менән ныҡ дуҫлашып киттем.\nИнглиз телендә билдәле йырсы Аделдың “Ямғыр аҫтында ялҡын” йырын башҡарҙыҡ. Күңелгә ятышлы ғына, шул уҡ ваҡытта бер аҙ моңһоу заманса композиция. Остаздар беҙҙең турала бик йылы һүҙҙәр әйтте, профессиональ кимәлгә етеүебеҙҙе, яғымлы, таҙа һәм бер ниндәй хатаһыҙ йырлауыбыҙҙы билдәләне. Бәйге талаптарына ярашлы, композитор Баста арабыҙҙан берәүебеҙҙе генә киләһе этапҡа үткәрергә тейеш ине. Мөмкинлек Киевтан Эльвира Апшеваға эләкте.\nБыл проектта ҡатнашыу үҙенә күрә оло мәктәп булды, үҙемә байтаҡ тәжрибә тупланым. Конкурсты ойоштороусылар үткәргән оҫталыҡ дәрестәренә йөрөп, бик күп яңылыҡ белдем. Дуҫтар таптым. Билдәле музыканттар менән аралаштым. Киләсәк тормошомда бындай әһәмиәтле осорҙар күп булыр, тип уйлайым. Барыһы ла алда әле. Баш ҡала менән хушлашыуы күңелгә моңһоулыҡ бирҙе. Проекттың ярымфиналына үтә алмаһам да, остаздарыма барыһы өсөн дә рәхмәтлемен.\n– Башҡорт телендә йырҙар йырлайһыңмы?\n– Күптәнге теләгем ҡабул булды: яңыраҡ Өфөлә Альбина Шәмсетдинованың “Мин башҡорт” тип исемләнгән йырын яҙҙырҙым. Йөрәгем аша кисереп, яратып йырлайым уны, Ватаныма ҡарата ғорурлыҡ, һөйөү хистәрен тоям.\n– Иң ҙур теләгең ниндәй?\n– Тормошомдо йыр менән бәйләү, моң донъяһына тамашасыларым менән берҙәм сәйәхәттә йөрөү, стадион тултырып халыҡ йыйыу – минең хыялым! Тамашасымды тетрәндергән, уның йөрәгенә үтеп инерҙәй йырҙарым булғанда мин үҙемде бәхетле тоям!\n– Буш ваҡытыңды нисек уҙғараһың? Яратҡан дәрестәрең ниндәй?\n– Әҙәбиәт һәм музыка менән мауығам. Буш ваҡытымда күп уҡыйым. Әсәйемә, өләсәйемә хужалыҡта ярҙам итәм. Ғаилә ағзаларын бишбармаҡ, билмән, тәмле ҡоймаҡ менән һыйлайым.\n– Журнал уҡыусы тиҫтерҙәреңә ниндәй теләктәрең бар?\n–– Бер ваҡытта ла бирешмәһендәр ине! Тормошта ҡуйған маҡсаттарына ирешер өсөн һәр ваҡыт алға ынтылһындар. Һәм минең кеүек “Аманат”ты уҡыһындар!\n– Рәхмәт, Наҙгөл! Йырлы-моңло ғүмер юлдары насип булһын үҙеңә!\nНаҙгөл Отузова – “Голос. Дети” шоуында ҡатнашыусы;\nТыуған йылы – 2003 йылдың 21 декабре;\nТыуған ере – Салауат районындағы Янғантау ҡасабаһы.


Башҡортостан Украинанан 5 мең ҡасаҡты ҡабул итәсәк\nБөгөн Рәсәйҙә 150 меңдән ашыу мәжбүри күскенсе иҫәпләнә. Улар башлыса Ростов, Белгород, Воронеж өлкәләрендә тупланған. ҡасаҡтарҙың йәшәйешен тәьмин итеүгә был төбәктәрҙең хәле етмәй. Шуға ла ил Хәкүмәте Рәсәйгә һыйыныусыларҙы төбәктәргә таратыу тураһында ҡарар ҡабул итте. Бөгөн Рөстәм Хәмитов Украинанан килеүселәрҙе республикала урынлаштырыу мәсьәләһенә арналған селектор кәңәшмәһен үткәрҙе.\nУкраиналағы ҡан ҡойош матбуғат сараларында көнүҙәклеген юғалтмай. Мәғлүмәттәргә ярашлы Украина менән сиктәш Рәсәй төбәктәрендә 150 меңдән ашыу ҡасаҡ тупланған. Был ағым кәмергә уйламай. Ошондай шарттарҙа Рәсәй Хөкүмәте мәжбүри күсенеүселәрҙе илдең бар төбәктәренә таратыу хаҡында ҡарар ҡабул итте. Һәр субьектҡа айырым квота билдәләнгән. Башҡортостан 5 мең ҡасаҡты ҡабул итергә тейеш. Рөстәм Хәмитов рәйеслегендә үткән селектор кәңәшмәһендә бар ҡала һәм район хакимиәттәре башлыҡтары ҡатнашты. Уларҙы урындарға билдәләнгән квоталар менән таныштырып үттеләр. Иң күп ҡасаҡты Стәрлетамаҡ ҡабул итәсәк - 240 кеше. Салауат - 230, Нефтекама менән Октябрьский 210-шар ҡасаҡты һыйындырырға тейеш. 140 кеше Күмертауға, 120-шәр кеше Сибай, Бәләбәй һәм Ишембайға ебәреләсәк. Белорет, Бөрө, Благовещен, Дүртөйлө, Мәләүез, Туймазы, Учалы һәм Яңауыл райондары 110-шар мәжбүри күсенеүсене ҡабул итергә тейеш. Баймаҡ һәм Дәүләкән райондары йөҙөшәр кешене һыйындырырға әҙер. Ҡалған райондар өлөшөнә 50-60 ҡасаҡ тура килә. Лилиә Ғүмәрова, Башҡортостан Хөкүмәте премьер-министры урынбаҫары: «Бөгөн республикала Украинанан үҙ аллы һәм махсус рейс менән килгән 1027 кеше һанала. Шуларҙың 267-һе балалар. Һәм уларҙы урынлаштырыу, йәшәйешен тейешле кимәлдә тәьмин итеүгә көсөбөҙ, аҡылыбыҙ һәм миһырбанлығыбыҙ етер тип ышанам». Ҡасаҡтар менән эшләүгә күпселек райондар тотонған да инде. Әммә артта һөйрәлеүселәр ҙә бар. Улар Бәләбәй, Балаҡатай, Благовещен, Ғафури, Ҡариҙел, Кушнаренко, Мәсетле, Мишкә, Шишмә райондары һәм Нефтекама ҡалаһы. Кәңәшмәлә был эшкә ябай халыҡтың әүҙем ҡушылыуы ла билдәләнде. Улар ваҡытлыса йәшәп торорға үҙ йорттарын тәҡдим итә. Ҡасаҡтар өсөн махсус рәүештә фатирҙарҙы ҡуртымға алыусылар ҙа юҡ түгел. Рөстәм Хәмитов был башланғыстарға һәр яҡлап хупларға һәм ярҙам итергә ҡушты. Бөйөк Ватан һуғышы йылдарында Башҡортостан 287 мең ҡасаҡты һыйындыра. Әлеге һандар менән сағыштырғанда был әллә ни күп тә түгел кеүек. Бар доньяһын ташлап ҡасырға мәжбүр булған ҡатын-ҡыҙҙар, балалар һәм ололар әле ярҙамға һәм шәфҡәтлелеккә дусарлығын аңлатаһы түгелдер. Шуға ла кәңәшмәлә мәжбүри күскенселәрҙе ҡаршы алыуҙа, урынлаштырыуҙа ҡытыршылыҡтар булырға тейеш түгел тип тағы ла бер билдәләнде.


Башҡортостандың Милли китапханаһы 2015 йылға иҫтәлекле даталар исемлеген баҫтырып сығарҙы // Мәҙәниәт | новости башинформ.рф\nБашҡортостандың Милли китапханаһы 2015 йылға иҫтәлекле даталар исемлеген баҫтырып сығарҙы\n16:17, 5 февраля 2015 Мәҙәниәт\nБашҡортостандың Милли китапханаһы 2015 йылға иҫтәлекле даталар исемлеген баҫтырып сығарҙы Фото: Олег Яровиков\nБашҡортостан Республикаһының Милли китапханаһы «2015 йылға балалар уҡыуҙары етәкселәре өсөн иҫтәлекле даталар исемлеге» махсус йыйынтығын баҫтырып сығарҙы.\nМәғлүмәт-белешмә баҫмаһына балалар яҙыусыларының һәм шағирҙарының, башҡорт, рус, сит ил классиктарының, рәссам-иллюстраторҙарҙың, композиторҙарҙың, донъя әҙәбиәте һәм мәҙәниәте үҫешенә ҙур өлөш индергән башҡа билдәле шәхестәрҙең исемдәре индерелгән.\nЙыйынтыҡта ябай уҡыусы иғтибар итмәгән даталар ҙа бар. Мәҫәлән, Бөтә донъя шиғриәт, Халыҡ-ара балалар китабы көнө. Аҡ торналар байрамы 22 октябрҙә билдәләнә. Был Шиғриәт һәм һуғыш яландарында һәләк булыусыларҙы иҫкә алыу көнө. Байрам Дағстандың халыҡ шағиры Рәсүл Ғамзатов тарафынан башланғыс алған.\n— Башҡортостанда ла быға оҡшаш байрам бар. Республикала Мәҙәниәт министрлығы тарафынан Башҡортостандың халыҡ шағиры Мостай Кәримдең ижадына арналған Мостай уҡыуҙары уҙғарыла. Сара шағирҙың тыуған көнөндә — 20 октябрҙә үтә. Ижади процесҡа китапхансылар ҙа әүҙем ҡушылды. Киләсәктә уҡыуҙар рәсми төҫ алыр һәм иҫтәлекле даталар исемлегенә индерелер тип ышанабыҙ, — тине китапхана директоры Айгөл Моратова.\nЙыйынтыҡта 2015 йылдағы иҫтәлекле көндәр, байрамдар, ваҡытлы баҫмалар һәм юбиляр китаптар урын алған. Баҫма мәктәп китапханасыларына, уҡытыусыларға, ата-әсәләргә иҫәпләнгән. Уның уҡырға яратыусылар өсөн генә түгел, профессиональ әҙиптәр өсөн дә өҫтәл китабына әүерелеүе ихтимал.\nТеги: әхмәт-зәки вәлиди исемендәге милли китапхана


Матбуғатта беҙҙең хаҡта - Page 3 of 4 - Сибайский государственный башкирский театр драмы им. А. Мубарякова\nЛЕОПОЛЬДТЫҢ ТЫУҒАН КӨНӨНДӘ…Сибай ҡалаһының “Әкиәт” балалар баҡсаһының “Ынйыҡай” төркөмөндә тәрбиәләнеүсе кескәйҙәр тәрбиәселәре Әлфиә Ғаяз ҡыҙы Вилданова етәкселегендә “Бесәй Леопольдтың тыуған көнө”ндә булып ҡайтты. –Яңы башланып торған 2020 йылдың тәүге премьераһы балаларға бик оҡшаны. Музыкаль тамашанан бәләкәстәр бик ҡәнәғәт ҡалды. Персонаждар менән тере аралашыуҙы ҡыҙҙар ҙа, малайҙар ҙа яратты. Үҙҙәрен спектакль геройҙары менән бер сәхнәлә йөрөгәндәй […]\n05.01.2020 13:50:00 // РУБРИКАЛАР Альберт Салауатов ниндәй серен систе? Был хаҡта йырсы үҙе белдерҙе. Арыҫлан Мөбәрәков исемендәге Сибай башҡорт драма театры артистары Яңы йыл каникулдарында ла халыҡҡа йыр-моң өҫтәп, спектаклдәр ҡуйыуын дауам итә. Кисә театр артистары тарафынан “Йырланмаған әле беҙҙең йыр” тип аталған бик матур театрлаштырылған тамаша булды. Концерттың күп өлөшөн Башҡортостандың атҡаҙанған артисы, танылған […]\nӨфөлә яңы театраль ун көнлөк башлана. Унда Башҡортостандың төрлө ҡалаларынан театрҙар ҡатнаша. Сибайҙан Арыҫлан Мөбәрәков исемендәге драма, “Сулпан” балалар, Стәрлетамаҡтан театр-концерт берләшмәһе, рус драма театры, Туймазы ҡалаһының татар, Салауаттан башҡорт драма театрҙарынан тыш, М. Кәрим исемендәге Милли йәштәр, Башҡорт дәүләт ҡурсаҡ театрҙары сәнғәт һөйөүселәрҙе спектаклдәр менән ҡыуандырасаҡ. 30 ғинуарҙа “Сулпан” балалар театры Милли йәштәр театрында […]\n2020 йыл –Сысҡан (Ҡомаҡ) йылы. Ошо йондоҙнамә аҫтында тыуғандарға һүҙ биреүҙе дауам итәбеҙ. Айнур Юнысбаев, А.Мөбәрәков исемендәге Сибай дәүләт башҡорт драма театрының баш рәссамы: Мин Ҡомаҡ йылында тыуғанмын. Һәр нәмәгә тыныс ҡарайым, хатта фәлсәфәүи күҙлектән ҡабул итәм. Ҡомаҡ йылдары миңә һәр саҡ уңышлы булды. 2007 йылда мин сәнғәт академияһына уҡырға индем. Ижади йәһәттән уңыштарға өлгәштем. […]\nЗемфира Ғөзәйерова, А.Мөбәрәков исемендәге Сибайдәүләт башҡорт драма театрының труппа мөдире, Башҡортостандың атҡаҙанған мәҙәниәт хеҙмәткәре: Ергә үҙ йылым килде. Ҡомаҡ йылында тыуғандар эшсән, үҙ маҡсатына ынтылыусан. Шуға ла быйылғы йыл үҙе кеүек тырыштарҙы, егәрлеләрҙе өнәр, моғайын. Мин йондоҙнамәгә ышанам, уҡыйым, ҡылыҡһырлауҙар ҙа тап та килә буғай. Эшемде яратам, маҡсатыма ынтылам, әммә әрһеҙләшеп, кеше күҙенә салынып йөрөмәйем. […]\nЛәйсән Ишмөхәмәтова, А.Мөбәрәков исемендәге Сибай дәүләт башҡорт драма театры артисы: Йондоҙнамәгә әллә ни ышанып бармаһам да, күҙ һалып барам. Иҫләүемсә, Сысҡан йылы – уңдырышлы йыл. Алла бирһә, 2020 йыл да яуым-төшөм мул булһын, игендәр уңһын, уңышыбыҙ күп булһын! Ҡомаҡ йылында тыуғандарҙы хәйләкәр, һаҡсыл, интуицияһы үҫешкән, кешеләргә оҡшай белгән, аралашыусан, һөйкөмлө кешеләр, тиҙәр. Был сифаттар насар […]\nӘлфирә Йосопова, Башҡортостандың атҡаҙанған артисы: 2020 йыл үҙ йылым булһа ла, унан күпте көтмәйем. Сөнки бөтә нәмә лә Аллаһ ҡулында. Унан уҙып әллә ни атҡарып та булмайҙыр. Бер кем дә иртәгә ни булыр белмәй. Шулай ҙа оптимистик ҡараштамын. Яңы йыл да яңы пьесалар сәхнәгә сығарылыр, миңә лә роль бирелер тип ышанам. Проекттар уйланыла икән, ярҙам […]\n2019 йыл Рәсәйҙә Театр йылы тип нарыҡланды. Ошо айҡанлы мәҙәниәт усаҡтарына ҙур иғтибар бүленде, төрлө-төрлө күркәм саралар үткәрелде. Бына был йылды тамамлап, өр-яңыһына аяҡ баҫырға торабыҙ. Тимәк, уҙған йылға һығымталар яһарға ваҡыт. 2019 йыл Арыҫлан Мөбәрәков исемендәге Сибай дәүләт башҡорт драма театры өсөн дә сағыу-сағыу сараларға, тамашаларға һәм гастролдәргә бай булды. Ғинуарҙан алып ноябргә тиклем […]\nКӨҘГӨЛӘ КҮҢЕЛ САҒЫЛМАЙ… Һәр кемдең үҙ донъяһы, үҙ ҡарашы, үҙ фекере…Һәр кем үҙенсә хаҡлы…Ана шул төрлөлөк йәшәйешебеҙҙе ҡыҙыҡлы һәм сағыу итә, бәхәстәр уята, фекерләргә өйрәтә. Сағыштырыуҙар аша ғына хәҡиҡәткә юлығабыҙ, булғандың ҡәҙерен аңлайбыҙ…Хисләнәбеҙ, көләбеҙ, илайбыҙ, үкенәбеҙ, ҡыуанабыҙ, үсләшәбеҙ, ҡул һелтәйбеҙ…Ә бына Марс Итбайҙың күңел донъяһы нисегерәк? Уның “планетаһында” нәмәләргә өҫтөнлөк бирелә, ә нәмәгә урын юҡ? […]\n5 декабрь Сибай ҡалаһының “Тейенкәй” балалар баҡсаһында Башҡортостандың халыҡ шағиры, Рәсәй Федерацияһының атҡаҙанған сәнғәт эшмәкәре, Социалистик Хеҙмәт Геройы Мостай Кәримдең 100 йыллыҡ юбилейына арналған “Күкрәгемдән ҡоштар осорам” исемле сара үтте. Баҡсаның йәмле музыкаль залында, йылы атмосферала бөйөк остазыбыҙҙың “Ҡоштар осорам”, “Теге яҡҡамы, был яҡҡамы?”, “Кил инде”, “Кайын япрағы тураһында”, “Йылғалар төнөн һөйләшә”, һ.б. исемле шиғырҙары, […]\nБашҡортостан гәзите 09.10.2019 14:51:35 // РУБРИКАЛАР Камиллыҡҡа ынтылған шәхестәр бар. Үткән быуаттың етмешенсе йылдары аҙағында Сибайҙа йәшәй инем, шуға ла ҡала театры спектаклдәренең бөтәһен дә ҡарап барырға тырыша торғайным. Сибай тамашасыларының һәр береһе кеүек мин дә театр артистарына, уларҙың талантлы уйнауҙарына ғашиҡ булдым. Шуныһы ғәжәп: ҡатын-ҡыҙҙарына ҡарағанда, йәш ир-егет артистар нығыраҡ оҡшай ине. Был юҡҡа […]\n70 йылдан ашыу театр сәхнәһендә!\nАрыҫлан Мөбәрәков исемендәше Сибай дәүләт башҡорт драма театрында ҡыҙыу мәл башланды. “Берҙәм Рәсәй” партияһының “Кесе тыуған ил мәҙәниәте” проекты буйынса эшкә старт бирелде. Ошо проект сиктәрендә яңы спектакль – «Башмағым» музыкаль комедияһы ҡуйыласаҡ. Ул инде 70 йылдан ашыу театр сәхнәләрендә! Әҫәрҙең тарихы 1940 йылда уҡ башлана – билдәле драматург Тәжи Ғиззәт менән композитор Джәүҙәт Фәйзи […]\nҮткән йылдың көҙө театр яратыусыларҙың күңелендә «Әүлиә» спектакленең премьераһы менән уйылып ҡалды. Арыҫлан Мөбәрәков исемендәге башҡорт дәүләт драма театрының Лира Яҡшыбаеваның «Мөжәүир хәҙрәт» повесын сәхнәләштереүе бик отошло аҙым булды. Тамашасы был спектакелде бик яратып ҡабул итте, залдарҙы тултырып ҡат-ҡат ҡараны. Сөнки Мөжәүир хәҙрәт күптән инде һәр кемдең күңеленә яҡты нур булып инеп урынлашҡан. Уның иң […]\nАҡ өҫтөнә төшкән ҡара тапты бөтөрөп буламы? Арыҫлан Мөбәрәков исемендәге Сибай дәүләт башҡорт драма театрында Башҡортостандың халыҡ яҙыусыһы Таңсулпан Ғарипованың “Китмәгеҙ, торналар!” драмаһы буйынса ҡуйылған спектаклдең премьераһы ҙур аншлаг менән үтте. Тамашаның ҡуйыусы-режиссеры – Рәсәйҙең һәм Башҡортостандың атҡаҙанған мәҙәниәт хеҙмәткәре, Башҡортостандың атҡаҙанған сәнғәт эшмәкәре Дамир Ғәлимов, композиторы – Башҡортостандың атҡаҙанған сәнғәт эшмәкәре Юлай Үҙәнбаев, рәссамы […]\n—Оҡшанымы? —«Китмәгеҙ, торналар» булһын да, оҡшамаһын, имеш…Әлбиттә, оҡшаны. Бына инде өсөнсөгә ҡарайым… Бына ошондайыраҡ һөйләшеү менән таралышты А.Мөбәрәков исемендәге Сибай башҡорт дәүләт драма театры премьераһынан тамашасылар. Ни өсөн быға тиклем сәхнәгә ҡуйылған спектакль премьера булһын, тигән һорау тыуыр. Эйе, һеҙ хаҡлы, әммә уны заманлаштырып сығарған коллектив та хаҡлы. Спекталгә замана һулышы индерелгән, актерҙар ҙа инде […]\n🔥🔥🔥 …Ҡырҡ беренсе йылдың июнь айы Уйылып ҡалды мәңге хәтерҙә. һуғыш ҡыйған ғүмерҙәрҙе уйлап, Сикһеҙ әсенәбеҙ хәҙерҙә… Бөйөк Ватан һуғышының шанлы шауҡымы театр коллективын да ситләп уҙмай, һуғыштың тәүге көндәренән үк коллективтың ир-егеттәре фронтҡа китә. Театрҙың ижади усағын һүндермәү бурысы ҡатын – ҡыҙ артисткаларҙың – Ғәшиә Абыҙгилдина, Биби Мәһәҙиева, Йәмилә Абитаева, Камал Ихсанова, Мәнфүсә Азаматова, […]\nРеспубликабыҙҙың 100-йыллыҡ юбилейына арналған ҡала сараһы\n«Башмағым»да—Хөсни, «Ҡатын түгел, аждаһа»ла—Юлбикә, «Тылсымлы ҡурай»ҙа— Алтынбикә, «Үҙ ҡатыныма өйләнәм»дә—Айһылыу, «Китмәгеҙ, торналар»ҙа—Ямал, «Тәңбикә»лә—Нәсихә, «Санаторий»ҙа—Таһира, «Ҡайырылмаһын ҡанаттар!»ҙа— Хөмәйрә, «Өҙөлгән өмөт»тә—Fәтифә, «Йәнкиҫәк»тә—Сәриә, «Эт саба тип…» комедияһында—Фаина, «Ҡар аҫтында ҡайнар шишмә»лә—әсә, «Әүлиә»лә—ҡатын, «Хазина»ла Сәғирә ролен башҡарған Резеда Сафиуллина-Абдуллина тамашасыһын үҙенсәлекле таланты менән арбай. Һәр геройына, тормошон күңеле аша үткәреп, яңы һулыш өрә ул. Арыҫлан Мөбәрәков исемендәге Сибай дәүләт […]\nҮҙ эшенең оҫтаһы, иҫ китмәле талант, тиһәләр, нисектер һағайып ҡарап ҡуяһың ҡайһы саҡта. Улар ҙа хеҙмәттәштәре менән шул уҡ һауаны һулай, бер ерҙән йөрөй, бер үк урында эшләй, ә бүтәндәрҙән өҫтөнлөгө нимәлә һуң? Нисек кенә булмаһын талант эйәләре бар арабыҙҙа. Ижад емештәре менән барыбыҙҙы “аһ” иттергән, ваҡыт төшөнсәләре менән иҫәпләшмәй, көнө-төнө кешеләргә матурлыҡ өләшкән, йоҡоһоҙ […]


Республикала беренсе тапҡыр яман шешкә операция яңы алым менән башҡарылды | ГТРК «Башкортостан» — Новости Уфы и РБ\n14 августа 2018 — 16:03 ГТРК «Башкортостан»\nТабиптар башта 3Д принтерҙа зарарланған органдың моделен төҙөгән. Беҙҙең хәбәрселәр операция үҙенсәлеге менән танышты. Ауырыуға башта компьютер һәм магнит-резонанс томографияһын үткәрәләр. Яман шешле ағза янында һөйәктәрҙең, ҡан тамырҙарының нисек урынлашыуы, шештең һәм һау өлөштөң үлсәмдәре теркәлә. Лаборатория белгестәре артабан эске органдарҙың үлсәмдәрен хирургтарға тапшыра. Зарарланған ағзаны тулыһынса күреү, өйрәнеү өсөн уның 3Д моделе төҙөлә.Был модель 40 йәшлек ҡатындың бөйөрө. Табиптар ҡатындың ике яҡ бөйөрөндә лә шеш таба.Операцияны яңы алым менән үткәреү ауырыуҙың ике ағзаһын да һаҡлап алып ҡалырға ярҙам иткән. Хирургтар компьютер томографияһы үлсәмдәренә ярашлы башта принтерҙа ҡойолған бөйөргә операция яһай. Ысын операция барышында бөтә аҙымдар ҙа теүәл башҡарыла.Киләсәктә табиптар органдарҙың 3Д моделен төҫлө итеп эшләргә ниәтләй. Ағзаның бер төҫтә, шештең икенсе төҫтә булыуы хиркргтарҙың эшен тағы ла еңелләштерәсәк.


2012 йыл башынан алып республикала 470 вакансиялар йәрминкәһе ойошторолған // Иҡтисад | новости башинформ.рф\n2012 йыл башынан алып республикала 470 вакансиялар йәрминкәһе ойошторолған\n11:13, 18 декабря 2012 Иҡтисад\n2012 йылдың ғинуарынан алып ноябренә тиклем Башҡортостанда 470 вакансиялар йәрминкәһе үткәрелгән, унда 99 меңгә яҡын кеше ҡатнашҡан.\nӨфөлә генә был ваҡыт эсендә 62 вакансиялар йәрминкәһе ойошторолған. «Башинформ» агентлығына Өфөнөң Халыҡ мәшғүллеге үҙәгенең предприятиелар менән бәйләнештәр бүлеге мөдире Ирина Турчина хәбәр итеүенсә, уларҙа 1300-ҙән ашыу предприятие һәм ойошма ҡатнашҡан.\n— 2012 йыл башынан алып беҙҙең менән ойошторолған вакансиялар йәрминкәләрендә Өфөнән эш тәҡдим итеүселәр 31 меңдән ашыу буш эш урыны тураһында мәғлүмәт тәҡдим итте. Ағымдағы йылдың 11 айы эсендә уларҙа 37 меңдән ашыу кеше ҡатнашты. Уларҙың биш меңгә яҡыны ошо йәрминкәләр ярҙамында эшкә урынлашты, — тип хәбәр итте Ирина Турчина.\nТеги: халыҡ мәшғүллеге,хеҙмәт баҙары,вакансиялар йәрминкәһе


“Кеше тәбиғәттән файҙаланып ҡына ҡалмаһын, уны яҡлаһын да...” » Башҡортостан гәзите | Газета Башкортостан на башкирском языке\nБашҡортостан гәзите » Экология » “Кеше тәбиғәттән файҙаланып ҡына ҡалмаһын, уны яҡлаһын да...”\nДепутат экологик мәсьәләләргә, халыҡтың көнкүрешенә битараф түгел.\nБашҡортостан Дәүләт Йыйылышы – Ҡоролтай депутаттарының яңы составын һайлауға өс айҙан ашыу ваҡыт үтте. Улар араһында тәүге тапҡыр һайланғандар ҙа, ике саҡырылыш һәм унан күберәк эшләгәндәр ҙә бар. Халыҡ илселәре араһында “Йәшелдәр” экологик партияһынан Руфина Алик ҡыҙы Шаһапованы тәжрибәлеләр иҫәбенә индерергә була. Әле ул Аграр мәсьәләләр, экология һәм тәбиғәттән файҙаланыу комитеты рәйесе урынбаҫары вазифаһында даими нигеҙҙә эшләй. Беҙ депутаттың ниндәй маҡсаттар менән эшләүе, һайлаусыларҙың наказдарын үтәргә әҙерлеге хаҡында әңгәмә ҡорҙоҡ.\n– Руфина Алик ҡыҙы, сәйәси көрәш еңелдән булмаһа ла, һеҙ бер мандатлы округтан депутат булып үтеүгә өлгәштегеҙ. Бындай уңыштың сәбәбе нимәлә, тип иҫәпләйһегеҙ?\n– Мин һәр ваҡыт “һайлау бер айлыҡ ҡына хеҙмәт түгел” тип әйтәм. Ҡыҫҡа ваҡыт эсендә бер ни эш тә ҡыйратып булмай. Партиялар һаны ла артып китә. Кандидаттар һайлау кампанияһы барышында төрлө вәғәҙәләр биреп яңылыша, тигән фекерҙәмен. Мин 2013 йылдағы һайлауҙа ҡатнашҡанда уҡ ошо хатаны ҡабатламау маҡсатын ҡуйҙым. Былай ҙа вәғәҙә бирергә яратмайым, үҙемдең һүҙҙәрем өсөн яуаплылыҡ тоям. Һайлау алды кампанияһы барышында ла ошо төп ҡағиҙәгә хыянат итмәйем.\nБыйылғы еңеүем минең өсөн бик ҡәҙерле, сөнки ул – биш йыл буйы башҡарған эшемдең һөҙөмтәһе. Шуға ла ошо уҡ округтан тағы ла һайлауға маҡсатлы барҙым. “Халыҡ миңә ышанамы? Тауыш бирәме?” тигән һорауҙарға яуап табыу бик мөһим ине. Ышаныслы еңеү, тиҙәр. Ысынлап та һайлаусыларым менән биш йыл ныҡлы эшләгәнмен. Бөгөн Радий Хәбиров та депутаттарға: “Һеҙ халыҡ янында булырға тейешһегеҙ. Иң төптән мәсьәләләрҙе күтәреп, беҙ уны тойорға тейешбеҙ”, – ти. Был бик дөрөҫ фекер. Яңыраҡ Турбаҫлы ауылында һуңға тиклем Орджоникидзе районы хакимиәте башлығы менән халыҡты ҡабул иттек. Халыҡ уҫал, ризаһыҙлыҡ белдерә. Уларҙы ла аңларға мөмкин, сөнки күп урамдарҙа юл юҡ. Балалар мәктәпкә йөрөй, ә ауыл урамдары яҡтыртылмай. Етмәһә, урам эттәре лә хәүеф тыуҙыра. Әгәр уларҙы ишетеп, уларҙы бергә хәл итеп йөрөмәһәк, беҙҙең халыҡ ҡайҙа барып бәрелергә тейеш?! Әлбиттә, республика етәксеһенең талабы бик урынлы. Мин биш йыл халыҡ араһында йөрөнөм, әле лә шулай эшләүемде дауам итергә йыйынам. Әгәр һин халыҡты ишетмәйһең дә, күрмәйһең дә икән, нисек бында депутат булып ултырыу мөмкин?! Йәмәғәтсе булараҡ, егерме йыл буйы институтта юридик клиникаға етәкселек иттем. Студенттар менән берлектә халыҡҡа бушлай юридик ярҙам күрһәттек. Ошо тәжрибәмдән сығып, депутатлыҡҡа килдем дә инде.\n– Турбаҫлыларҙың көнүҙәк мәсьәләләре хәл ителерме?\n– Әле Турбаҫлыла йүнле юлдар, балалар баҡсаһы юҡ. Был саҡырылыш ваҡытында балалар баҡсаһы төҙөрбөҙ тип ышанам. Ауылда 200-гә яҡын бала, ә уларға барыр урын юҡ. Унда ФАП та эшләмәй. Яңы тыуған балаларының анализдарын бирер өсөн ата-әсәләр иртән юлға сыға. Етмәһә, быға транспорт мәсьәләһе лә килеп ҡушыла. Ошондай шарттарҙа кешеләр нисек йәшәргә тейеш? Бында хәл итеп бөтөрөлмәгән мәсьәләләргә тотоноу теләге лә яңынан депутат булыуға этәрҙе.\nТурбаҫлыларҙы яратам, унда дәртле халыҡ йәшәй, матур итеп байрамдар үткәрәләр, тик клуб шул тиклем иҫке, авария хәлендә, ул бинаға 100 йылдан артыҡ инде. Социаль-мәҙәни комплекс төҙөп, унда клуб, балалар баҡсаһы, ФАП кеүек учреждениелар асыу мәсьәләһен бер юлы хәл итеү урынлы булыр, тип уйлайбыҙ. Әгәр ҙә ошондай көнүҙәк мәсьәләләрҙе хәл итмәһәк, әлбиттә, ауылдан йәштәр китәсәк.\n– Әйткәндәй, Турбаҫлы ҡошсолоҡ фабрикаһы тирә-яҡ мөхитте бысрата, тип зарланғандар ҙа күп...\n– Турбаҫлы ҡошсолоҡ фабрикаһы минең округка ҡарамай, шуға ла был мәсьәләгә депутат булараҡ түгел, ә эколог күҙлегенән бағам. Ысынлап та, тауыҡтың тиҙәген ашлама итеп баҫыуҙарға түгәләр ҙә шуның менән эш бөттө, тип уйлайҙар. Әммә ул тиҙәктә аммиак бар, ул тиреҫтә йылдар буйы һаҡлана. Авдон һәм Турбаҫлы ҡошсолоҡ фабрикалары эргәһендә йәшәгән халыҡ был мәсьәләне йыш күтәрә. Шулай уҡ ҡалдыҡтарҙы эшкәртеү сараһын күрмәһәң, себендәрҙән дә сир таралыуы ихтимал. Шул уҡ ваҡытта ҡош тиҙәген эшкәртеү технологиялары бар, предприятиелар ошо йүнәлештә лә эшләргә бурыслы.\nМин, “Йәшелдәр” сәйәси партияһы лидеры булһам да, бындай ҡаты алымдарға ҡырҡа ҡаршымын. Завод, фабрика, предприятие ниндәй төрҙә булыуға ҡарамаҫтан, улар эшләргә тейеш, экология тураһында ла уйларға бурыслы. Экологик балансҡа өлгәшеү мөһим, был – төп бурыс. Сәнәғәтте үҫтереү һәм тәбиғәтте лә һаҡлап ҡалыу маҡсатын ҡуябыҙ.\n– Аграр мәсьәләләр, экология һәм тәбиғәттән файҙаланыу комитеты был саҡырылышта ниндәй йүнәлешкә айырыуса иғтибар бирәсәк? Алда ниндәй бурыстар тора?\n– Пландар күп, алдыбыҙға ҙур мәсьәләләр ҡуйылған. Комитет рәйесе һәм ағзалары менән һөйләшкәндә лә бөгөн ТКО (ҡаты коммуналь ҡалдыҡтар) мәсьәләһе мөһим. Сүп-сар мәсьәләһен хәл иткәндә иң ауыры – кешеләр менән эшләү, сөнки хәҙер төбәк операторҙары, техник пландар индерелде. Тәү сиратта халыҡтың көнкүреш ҡалдыҡтарын айырып һалыу бурысы тора. Әгәр ҙә ошо сүп-сарҙы сорттарға айырып һалмаһаҡ, беҙҙең бер закон да тормошҡа ашмаясаҡ. Шуға ла сүп-сар мәсьәләһен хәл итергә, халыҡ менән эшләргә кәрәк. Был эштә Ҡоролтайҙың да өлөшө ҙур. Хөкүмәттең төрлө проекттары булһа ла, халыҡ әҙер булмаһа, ҡабул итмәһә, уны бойомға ашырыу ауырға тура киләсәк. “Кем ҡалдыҡтарҙы сорттарға бүлергә әҙер?” тип һораған саҡта, халыҡтың биш проценты ғына ҡулын күтәрә.\nӘлбиттә, миңә лә был мәсьәләне хәл итеүе ауыр, бер һауыт урынына бер нисәне ҡуйып, көнкүреш ҡалдыҡтарын бүлеп һалыу. Етмәһә, өйҙә тәртип урынлаштырыу бер миңә генә бәйле түгел, тотош ғаиләне ошо ғәҙәткә өйрәтергә кәрәк.\nБөгөн һәр кем алдында ҡалдыҡтарҙы сортҡа айырыу, тарифтарҙы ваҡытында түләү бурысы тора. Хаҡтар ҙа сорттарға бүлеп һалыуға ҡағыласаҡ, әгәр ҙә ошо тәртипте үҙебеҙҙә булдыра алмаһаҡ, хаҡ юғары буласаҡ.\nБеҙ Европаны, Японияны миҫалға килтереп һөйләргә яратабыҙ. Японияла ҡалдыҡтарҙы 39 төрлө сортҡа айырып һалыу ҡаралған. Күҙ алдына килтерәһегеҙме: халыҡ өйөндә сүп-сарҙы 39 пакетҡа бүлеп һала һәм ихатала һәр береһен махсус һауыттарға илтә. Хатта Германияла халыҡты ошо тәртипкә күндереү өсөн 20 йыл ваҡыт киткән. Унда сорттарға бүлеп һалынған сүп-сар өсөн тариф түбән, ә сорттарға айырылмаған осраҡта хаҡ юғары. Сорттарға бүленгән сүп-сар өсөн хаҡты яйлап төшөрә баралар, ә бүленмәгәндәренә арттыралар. Бына, шулай итеп, кешене тәртипкә өйрәтәләр. Элек ауылдарҙа халыҡ сүп-сарҙы бер соҡорға ташлаған, улар, ғәҙәттә, серей торған органик әйберҙәр булған. Әле йөҙәр йыл дауамында серемәгән пластик әйберҙәр сығарып түгелә.\nБөгөн иң мөһиме – мәҙәнилек һәм тәрбиә. Баланы тыуғас та тәртипкә өйрәтә башларға кәрәк. Дәүләт Думаһында “Экологик белем алыу һәм мәҙәниәт тураһында”ғы законды ҡарау зарур. Ул балалар баҡсаһынан, мәктәптән балаларҙы экологик мәҙәниәткә, тәбиғәткә һөйөү тәрбиәләүҙе эҙмә-эҙлекле алып барыу маҡсатын ҡуя. Дәүләт Думаһында булған һайын ошо законды күтәреп сығыуҙарын һорайым. Әлбиттә, уны ҡайтанан әҙерләйәсәкбеҙ.\n– Экологияны яҡлап сығыш яһаған партия вәкиле булараҡ та, һеҙгә тирә-яҡ мөхитте һаҡлау, яҡлау мәсьәләләре менән халыҡ йыш мөрәжәғәт итә. Бөгөн улар араһында ҡайһылары үтә лә мөһим тигән фекерҙәһегеҙ?\n– Комитет беренсе ултырышта Башҡортостан Республикаһының “Эсәр һыу тураһында”ғы законына үҙгәрештәр индереүҙе тәҡдим итте. Тәүге документ бынан 20 йыл элек ҡабул ителгән, бөгөнгө талаптарға яуап бирмәй: төбәктә һыуҙың сифаты ла, инфраструктура ла үҙгәрештәр кисергән. Яңы документ законды федераль ҡанундарға яраҡлаштырыуға килтерәсәк. Ул йәмәғәтселеккә һыу анализдарын норматив пландан тыш һорау хоҡуғын да бирә.\nҺыу мәсьәләһе республикала ифрат көсөргәнешле. Мәҫәлән, Өфөнөң Дим биҫтәһе үҙәк һыу үткәргесе менән тулыһынса тәьмин ителмәгән. Башҡортостанда эсәр һыу ғына түгел, техник һыуға ҡытлыҡ кисергән райондар ҙа бар. Ҡайһы берҙәрендә һыу нефть сәнәғәтенән ҡалған “мираҫ” арҡаһында ағыуланған. Туймазы, Нефтекама, Краснокама райондарынан һыу сифатына дәғүәләр күп килә. Шуға ла бәләкәй ауылдар ҙа, миллионлы ҡалалар ҙа тормош сығанаҡһыҙ ҡалмаһын өсөн беҙгә ныҡлы уйланырға кәрәк.\n“Өфөводоканал” предприятиеһы мәғлүмәттәре буйынса, әле баш ҡалала мең километр оҙонлоғондағы торбаларҙы алыштырыу талап ителә. Шуға ла һыуҙы шишмәнән йә Альп тауҙарынан алып килгән осраҡта ла сифатһыҙ продукт аласаҡбыҙ. Әле ҡалала һәр йортта бәләкәй таҙартыу ҡорамалдары ҡуйыу мәсьәләһе лә ҡарала. Был йәһәттән финанс ауырлығы йорт хужаларының иңенә генә төшмәһен, ә дәүләт программаһы аша ярҙам булһын өсөн тырышабыҙ.\nӨфө химия заводы бынан 30 йыл элек ябылһа ла, әле һаман да ул беҙҙең граждандарҙың һаулығына, эсәр һыуыбыҙға хәүеф тыуҙыра. Ҙур финанс сығымдары һалыуҙы талап иткән ерҙәрҙе яңыртыу мәсьәләһе лә тора. Бындай кимәлдәге заводтар элек барлыҡ Советтар Союзын хеҙмәтләндерҙе, шуға ла “Химпром” да тупланған зыянды бөтөрөү программаһына инә. Хәүеф класын, сығымдар күләмен билдәләү өсөн бик етди экспертиза ойоштороу бурысы тора.\n– Әлбиттә, комитет бик күп закондар өҫтөндә эшләү бурысын ҡуя. Ә бына һеҙҙе ниндәй йүнәлештәрҙәге эш ҡыҙыҡһындыра?\n– Закондарҙы үтәү бер ғәмәл булһа, уны яҙыу бөтөнләй икенсе йүнәлеш. Ҡанун сығарыусы булараҡ, мин ҡортсолоҡ буйынса законды камиллаштырыуҙың мөһимлеген аңлайым. Былтыр ҡаргиҙәрҙә Бөрйән районын гиҙеп сыҡтыҡ. Унда солоҡтары булған меңәр йыллыҡ ҡарағастарҙы ҡараныҡ, мәсьәләне яҡындан өйрәндек. Бөгөн башҡорт ҡортоноң икенсе төрҙәр менән үҙ-ара ҡушылыуы төп хәүеф сығанағы булып торғаны асыҡланды. Был иһә, балһыҙ ҡалмаһаҡ та, солоҡсолоҡто юғалтыуыбыҙ ихтималлығы хаҡында һөйләй. Умартасылыҡ менән нәҫелдән шөғөлләнгән солоҡсолар һәм ғалимдар менән дә аралаштым, уларға был мәсьәлә яҡшы таныш. Башҡорт ҡортон һаҡлау өсөн комплекслы ҡараш талап ителә тигән һығымтаға килдек. Закондарҙы камиллаштырғанда “башҡорт” тоҡомло ҡортто үрсетеүҙә ошо йүнәлештә махсуслашҡан умартасыларға ярҙам итеү буйынса дәүләт программаһын файҙаланыу мөһим. Әле проект өҫтөндә эш дауам итә.\nКиләһе йүнәлеш – һауаның таҙалығы һәм уның сифатына йоғонто яһаған кире факторҙарҙы кәметеү. Өфөлә етештереү, сәнәғәт предприятиелары күп булһа ла, статистика мәғлүмәттәре буйынса һауаны бысратыуҙың 50 – 70 проценты автомобилдәргә тура килә. Улар яндырған газда 200-ҙән ашыу химик берләшмә бар. Шуға ла беҙ, хаҡы ҡиммәт булһа ла, электромобилдәргә күсеү өсөн ошондай транспорт сараларына һалымдарҙы бөтөрөү йә уларҙы һатып алыуға субсидиялар бүлеү кеүек тәҡдимдәр менән сығыш яһарға йыйынабыҙ. Мәсьәләне хәл итеү юлдары бар. Был осраҡта, башҡа төбәктәрҙәге кеүек, заманса троллейбус, трамвай, электробус һымаҡ экологик яҡтан хәүефһеҙ транспорт саралары ярҙамға килә ала. Шулай уҡ автобустарҙы газ двигателдәренә күсереү ҙә тирә-яҡ мөхиткә зыянды кәметәсәк.\nЭт һәм бесәйҙәргә чиптар ҡуйыу мотлаҡ булырға тейеш, тип уйлайым. Был мәсьәлә Европала күптән хәл ителгән. Был закон эт-бесәйҙәр өсөн яуаплылыҡты арттыра. Мәҫәлән, хужа, чип ҡуйылған бесәйе юғалып та эҙләмәһә, был ҡылығы өсөн яуап бирергә тейеш буласаҡ.\n– Руфина Алик ҡыҙы, ҡайҙа ғына барып төртөлһәк тә экологияға бәйле мәсьәләләр барлығы асыҡлана. Ысынлап та, тирә-яҡ мөхит беҙҙең ярҙамға мохтаж. Барлыҡ донъя аҡса артынан ҡыуған, һәр күренешкә тик байыу сығанағы итеп ҡараған заманда йәшәйбеҙ. Шуға ла кеше тәбиғәттән файҙаланыусы ғына булмаһын, ә уны яҡлаһын да, тип теләргә ҡала. Еңел булмаған эшегеҙҙә уңыштар юлдаш булһын, киләсәктә фекерҙәштәрегеҙ артһын.


Менән танышҡан немец ир-аттар - Видеочивать Германия\nсоотечественница беҙҙең кейәү\nГермания - илдең иң популяр, уларға сығырға тырышаЕвропа үҙәгендә урынлашҡан, ҡала үҙе йыйған матур германия боронғо архитектур, тарихи һәм мәҙәни һәйкәлдәр бик күп, күркәм тәбиғәт.\nГерманияның мюнхен ҡалаһында немец бер иң матур иң билдәле иҫтәлекле урынға туплап, төп нигеҙ була.\nмаксимилиан уның урамы-иң боронғо ырыу герцогтар резиденцияһы биҙәлгән күркәм трасса бавария, ул ренессанс архитектураһы өлгөһө европала иң яҡшыһы һанала. Немец автомобиль индустрияһы үҫешкән иҡтисады менән дан тота. Беренсе никахлы ҡатын-ҡыҙҙар һәм ир-егеттәр менән таныштырыу өсөн немец немец инде тиҫтә етди мөнәсәбәт булдырғаны юҡ. Немец ир егеттәр менән танышыуы-ул ышаныслы тормош юлдашы мөмкинлеге ала. Тормош әҙәм серьезность немец менән ҡарай. Легкомыслие неодобрительно улар бик теләһә ниндәй күренешкә ҡарай, осраҡлылыҡ, көтөлмәгәнлек ҡоролған.\nСөнки нәҡ улар ҡабул итә серьезность менән тормош бөтөн.\nНемец ир-егеттәр кеүек сифаттарға эйә аккуратность, практичность, добросовестность, төҙөүселәрҙең, пунктуальность, тыйнаҡлыҡ, уравновешенность, ышаныс. Тыйнаҡлыҡ ҡарамаҫтан, бик немец ир-романтичный.\nҺәм был ғәҙәттән обоюдно\nНемец ир-егеттәре характер ғаилә булдырыу өсөн бик уңайлы.\nХәстәрлекле ғаилә муллыҡ һәм улар тураһында бешерә.\nБөтә тыйнаҡлыҡ менән, немец халҡы бик күңелле һәм аралашыусан. Немецтар күбеһе әүҙем тормош алып бара, сәйәхәт ҡылырға яратыуы тураһында һөйләй яратам һәм улар тағы ла күберәк була, тип күрҙем.\nНемец ир яуаплы һәм хәстәрлек өлгөһө был.\nФатир алыусылар уны бер ни ҙә тормай, йыуыу постирать, төшкө аш әҙерләй, магазинға бара. Улар ҙур теләк менән төрлө проблемаларҙы хәл итергә ярҙам итәсәк. Немец ир-аттар шулай ҡабул итеү кәрәк, һәм ул ниндәй булһа ла уны яңынан тырыша. Хөрмәтле ир-егет үҙенә ҡатын-ҡыҙ хоҡуҡтары тормош германияла. Үҙ эше, үҙ карьераһында, бюджет һәм уны тормошҡа ашырыу.\nҠатын-ҡыҙ, ул алмаҫлыҡ теләк күрһәтеү, үҫешә, йәмғиәттә йыш непонятый ҡала.\nДекрет отпускыһын ала бында ир-аттың да, ҡатын-ҡыҙ өсөн мөмкин булып эшкә ҡайта. Икеһе лә германияла эшләй. равноценный партнер, шул уҡ ваҡытта бәхет өсөн иҫәпләнгән һәм был, нисектер 'йорт тамашасылар' дәрес өсөн шөкөр.\nНемец ир-егеттәр сәләмәт тормош һәм дөрөҫ йәшәргә тырыштым.\nЙүгереү, фитнес, дөрөҫ туҡланыу, тартыуҙан баш тартыу, аҙыҡ-түлек, экология.\nӘле улар үҙҙәренең тышҡы ҡиәфәте тәрбиәләү.\nКосметика менән файҙаланыу өсөн тәнен һәм йөҙөн ҡарап, күҙәтеп стрижка, кейемдәренең торошо һәм отглаживать. Ул немец ир-һай-һай, модник тип әйтеп булмай, әммә ул үҙен кескәйҙән белгән. Немец ир-егет нисек бар, был улар өсөн мөмкин ненавижу, һәм шулай булғас, нимә улар өсөн мөмкин өзлөп яратам. Был хаҡта, һеҙҙең запрос һәм тормошҡа бәйле һәм индивидуаль ҡараш. Әгәр һеҙ көн һайын ләззәт алып килеү теҙмәһе, йорт буйынса бурыстарҙы аныҡ бүлеү, ял шәмбенән һәм велосипед һатып буйынса өҫтәрәк кесаҙна, әгәр һеҙ дуҫтар менән осрашырға хыяллана мөхит буйынса, әсәһе менән йәкшәмбе ә уның буйынса, әгәр һеҙ пунктуальность кәүҙәләнеше, әгәр ир-ат һеҙҙең оҡшаны һәм һеҙ ысынлап та ла, немец германияла йәшәргә теләй икән, был тап ир-егеттәр немец, йәғни кәрәк һезгә. Был еңел немецҡа кейәүгә сыға. Тормош ҡатмарлы һөйөү хистәре бөтә һакларға. Сит ил менән беҙҙең сайттың танышыу өсөн ашыу никах, ир-егеттең көсө-сит ил кешеһе, немец ир-егеттең яҙмышы бик күп улар араһында үҙегеҙ эҙләйгеҙ. Ул немец ир-егет менән танышырға ярҙам итә, сезгә табырға, уларға таяныс булыр өсөн һеҙҙең ярҙам һәм, ысынлап та, ир-аттың һеҙҙең менән бәхетле булып булмай ул.\nЗапознанства с момичета в Германия за брак и сериозна връзка\nегет видео трансляции теркәү телефоны таныш булмаған менән таныш булмаған ҡыҙым теркәлгән өсөн видео фото ҡыҙы таныштырҙы онлайн ҡыҙы менән бушлай видео чат видеочивать теркәлгән без интернета альтернатива ч рулетка телефон менән фото менән танышты башҡа ҡыҙҙар менән ч рулетка осрашып таныштыҡ юллау өсөн


«Киске Өфө» гәзитенең сайты - ҮҘЕБЕҘСӘ КЕЙЕНӘЙЕК! - 2022 - Мәҡәләләр\nФани донъянан арыныу йолаһын (саньяса) үтәү өсөн Һиндостанда йәшәүсе изге йәнгә бар донъянан кешеләр йыйылған, ти. Шунда изге кеше: "Мин һеҙгә саньяса бирәсәкмен, тик артабан һеҙ айырым бер төр кейем генә кейергә тейеш буласаҡһығыҙ", - тигән. "Ни өсөн? Беҙҙең эске булмышыбыҙ үҙгәрһә, тышҡы ҡиәфәтебеҙ ниндәй булһа ла ярамаймы ни?" - тип һораған халыҡ. "Эске һәм тышҡы донъяның бер ниндәй ҙә айырмаһы юҡ. Тыштағы - эстә, эстәге - тышта", - тип яуаплаған изге кеше.\nАҡыллыға - ишара, ти халыҡ. Бөгөн беҙҙең тышҡы ҡиәфәтебеҙ генә түгел, эске донъябыҙ ҙа үҙгәрә, күңелебеҙҙе ситтәргә хас ҡиммәттәр баҫа бара. Бына шуның өсөн дә "Әйҙәгеҙ, башҡортса кейенәйек!" тип өндәшәбеҙ һиңә, ҡәҙерле уҡыусым. Һүҙ, әлбиттә, тулыһынса милли кейемгә күсеү тураһында бармай. Бик күптәр милли элементтар булған көндәлек кейемдәрҙе кейергә теләк белдерһә лә, әлегә баш ҡалала бындай хеҙмәт күрһәтеүсе тегеү ательелары юҡ кимәлендә. Шулай ҙа арабыҙҙа кейеменә сағыу ғына берәй милли элемент өҫтәп ебәреп, ябай ғына күлдәген бынамын тигән сәнғәт өлгөһөнә әүерелдереүсе ҡатын-ҡыҙҙарыбыҙ ишәйә бара. Уларҙың береһе - Өфө ҡалаһында йәшәүсе Альбина апай Исхаҡова шулай ти: - Милли кейемде ни тиклем генә яратһам да, йәшерәк, балалар үҫтергән саҡта уның ниндәйҙер өлөштәрен көндәлек кейемдәр менән бергә кейергә мөмкин икәнлеген уйлап еткермәгәнмен. Баҡтиһәң, кеше араһына милли кейем кейеп сығыу өсөн дә рухи яҡтан өлгөрөп етергә кәрәк икән.\nҠиәфәткә милли колорит өҫтәү өсөн күп тә кәрәкмәй. Мәҫәлән, көмөш беләҙек тағыу ҙа етә. Көмөш беләҙек таҡҡан башҡорт ҡыҙы әхлаҡһыҙ ҡыланмаясаҡ, сөнки ул үҙенә генә түгел, бөтөн башҡорт халҡына тап төшөрәсәген яҡшы аңлай. Тимәк, биҙәүес тә оло тәрбиәүи әһәмиәткә эйә була ала. Етмәһә, хәҙер теләгән кешегә бындай биҙәүестәрҙе ҡайҙан һатып алырға, тип аптырап ултырырға түгел. Һәр ювелир кибетендә ярым ҡиммәтле таштар менән биҙәлгән алҡалар, йөҙөктәр һатыла. Учалы һөнәрселәре бигерәк зауыҡлы сулпылар, беләҙектәр яһай, һатып ал да, рәхәтләнеп тағып йөрө! Әйҙә, бар донъя үҙеңә лә, милләтеңә лә хөрмәт менән баҡһын. Бер-беребеҙгә көмөш беләҙек бүләк итеүҙе лә ғәҙәткә индерәйек, етмәһә, был металдың организм өсөн файҙаһы ла күптән асыҡланған.\nБорон-борондан әллә ниндәй ҡиммәтле тиреле йәнлектәр төйәк иткән Уралда йәшәгән халҡыбыҙҙың һунарсылыҡ итеп, ҡама тундар ғына кейеп йөрөүен, үҙебеҙҙең ниндәй затлы һәм зауыҡлы заттан икәнебеҙҙе иҫкә төшөрәйек тә, кейемебеҙгә ниндәй ҙә булһа милли элемент өҫтәп ебәрәйек, гүзәл заттар! Нимә генә тимә, эске һәм тышҡы донъяның бер ниндәй ҙә айырмаһы юҡ, тыштағы - эстә, эстәге - тышта.\nЯҙылған: 11.01.22 | Ҡаралған: 144


Тыуғандан һуң тормош\n30 Ноябрь 2010, 16:10\nАуырлы ҡатындың ҡарынында ике бәпес һөйләшә. Береһе икенсеһенән:– Һин тыуғандан һуң тормош барлығына ышанаһыңмы?– тип һорай.– Эйе, әлбиттә. Беҙ бында яңы, оло тормошҡа әҙерләнәбеҙ. Яңы донъяға сығыр өсөн көс һәм аң туплайбыҙ.– Ә минеңсә, быларҙың барыһы ла ялған, – ти беренсеһе. – Бер ниндәй ҙә икенсе донъя юҡ. Бына һин тыуғандан һуң тормоштоң ниндәй булыуын күҙ алдына килтерә алаһыңмы?\nАуырлы ҡатындың ҡарынында ике бәпес һөйләшә. Береһе икенсеһенән:\n– Һин тыуғандан һуң тормош барлығына ышанаһыңмы?– тип һорай.\n– Эйе, әлбиттә. Беҙ бында яңы, оло тормошҡа әҙерләнәбеҙ. Яңы донъяға сығыр өсөн көс һәм аң туплайбыҙ.\n– Ә минеңсә, быларҙың барыһы ла ялған, – ти беренсеһе. – Бер ниндәй ҙә икенсе донъя юҡ. Бына һин тыуғандан һуң тормоштоң ниндәй булыуын күҙ алдына килтерә алаһыңмы?\nИкенсе сабый яурындарын һикертә:\n– Мин тураһын ғына әйтә алмайым. Әммә унда яҡтылыҡ күп булыр, тип уйлайым. Тағы ла беҙ үҙ ауыҙыбыҙ менән ашай һәм үҙ аяҡтарыбыҙ менән йөрөй аласаҡбыҙ, тип өмөтләнәм.\n– Юҡты һөйләмә! Был көлкө! Үҙебеҙ йөрөү һәм үҙ аллы ашау мөмкин түгел, – тип ризалашмай беренсе сабый. – Беҙҙе туҡландыра торған кендегебеҙ бар. Ғүмеребеҙ былай ҙа ҡыҫҡа, бер аҙ булһа ла уның рәхәтен татып ҡалырға кәрәк, – ти ҙә, сабый ныҡ итеп тибешә башлай.\nӘсә кеше быны тойоп, ҡулы менән эсен һыйпап, наҙлы һүҙҙәрен әйтә.\nТыуғандан һуң тормош булыуына ышанған бәпес:\n– Иғтибарлап тыңла! Был – беҙҙең әсәйҙең тауышы! Тимәк, яҡтылыҡ һәм мөхәббәт тулы икенсе тормош мотлаҡ буласаҡ. Ошо бәләкәй генә ҡараңғы һәм тар урын беҙҙең тормош түгелдер бит инде? Миңә беҙ ниндәйҙер ҙур бер нәмәгә әҙерләнәбеҙ һымаҡ, – ти.\nӘммә икенсе бәпестең бер нәмәгә лә ышанғыһы килмәне. Ул тағы ла нығыраҡ ҡәнәғәтһеҙлек белдерә башланы:\n– Әсәй, имеш! Был буш һүҙ. Дәлилдәрең ҡайҙа? Унан әле береһе лә әйләнеп ҡайтманы! Минеңсә, бер ниндәй ҙә әсәй юҡ!\n– Нисек инде – юҡ. Ул бөтә ерҙә лә. Әсәй – ул беҙҙең донъя. Ул беҙҙе ҡайғырта, ашата, һаҡлай, – ти беренсе бәпес.\n– Әгәр әсәйең бар икән, ни өсөн бында ҡараңғы? Ни өсөн ул беҙгә яҡтыраҡ тормош төҙөмәгән?\n– Бында тормош яҡшы. Беҙҙең аңыбыҙ үҫешһен өсөн бөтә шарттар ҙа тыуҙырылған. Беҙ бит яңы тормошҡа әҙерләнәбеҙ. Шуның өсөн түҙемле, сабыр, аҙаҡ, тыуғандан һуң, яҡтылыҡ нурҙары менән осрашыр өсөн әҙер булырға тейешбеҙ. Тәүге тапҡыр ныҡ итеп ҡысҡырып, әсәй менән яңы тормошта осрашасаҡбыҙ. Әсәй беҙҙе яңы донъяла нисек йәшәргә, яраҡлашырға өйрәтәсәк.\n– Бына, күрәһеңме, һинең әсәйең беҙгә нимә әҙерләгән – ҡысҡырыу, йәшәргә тырышырға кәрәкле аңлайышһыҙ донъя. Был беҙгә ни өсөн кәрәк?\n– Бер ваҡытта ла үлмәйенсә мәңге йәшәр өсөн! Әсәй беҙҙе үлемгә әҙерләмәйҙер бит, эйеме? Тик мәңге йәшәүгә һәм мәңгелек мөхәббәткә.\nИке бәпес тә тынып ҡала. Һәр береһе үҙенең уйына сума.\nӘсәй кеше, яғымлы йылмайып, ҙур ҡорһағын наҙлап, яйлап ҡына һыйпаны.\nМөғжизә уға ышанған ерҙә барлыҡҡа килә. Уға күберәк ышанған һайын ул тормошҡа аша.


Абруйы йылдан-йыл арта\n19 Ноябрь 2021, 09:57\nӨфө яғыулыҡ-энергетика колледжына – 75 йыл.\nӨфөләге “Торатау” конгресс-холында Өфө яғыулыҡ-энергетика колледжының барлыҡҡа килеүенә 75 йыл тулыу айҡанлы тантана уҙҙы. Белеүебеҙсә, ул бөгөн бай тарихлы ике уҡыу йортоноң – Өфө энергетика колледжының һәм Өфө нефть техникумының данлы традицияларын дауам итә һәм урта һөнәри белем биреү өлкәһендә иң ҙур усаҡтарҙың береһе һанала. Баймаҡ һәм Ағиҙел ҡалаларында уҡыу йортоноң филиалдары уңышлы эшләп килә. Ошо ваҡыт эсендә ул илебеҙ һәм республикабыҙҙың нефть, газ, энергетика һәм башҡа тармаҡтары өсөн 53 меңдән ашыу белгес әҙерләп сығарған.\nТантаналы сарала Башҡортостан Республикаһы Хөкүмәтенең Премьер-министры урынбаҫары Азат Бадранов, республиканың мәғариф һәм фән министры урынбаҫары Илдар Мәүлетбирҙин, сәнәғәт, энергетика һәм инновациялар министры урынбаҫары Валерий Ғәлиев, Өфө ҡала хакимиәте башлығы урынбаҫары Гөлләриә Ялсыҡаева һәм башҡа абруйлы ҡунаҡтар, колледждың хөрмәтле ветерандары, уҡытыусылар, кисәге һәм бөгөнгө студенттар ҡатнашты.\n– Өфө яғыулыҡ-энергетика колледжы хаҡлы рәүештә республиканың иң алдынғы урта һөнәри уҡыу йорттарының береһе һанала. Уны хатта “бәләкәй вуз” тип тә атайҙар. Студенттар һаны буйынса ла шулай тип әйтергә була, шулай уҡ яғыулыҡ-энергетика һәм нефть-газ сәнәғәте буйынса социаль партнерҙарҙың юғары баһаһы, студенттарҙың һәм уҡытыусыларҙың абруйлы конкурстарҙа еңеүҙәр яулауы ла ошо хаҡта һөйләй. Йылдың-йылы тап ошо колледжда белем алырға теләгән йәштәрҙең һаны ла арта бара, сөнки улар бында эйә булынған һөнәрҙәрҙең лайыҡлы эш урыны табырға һәм хеҙмәт хаҡы алырға мөмкинлектәр асыуын яҡшы белә. Һеҙҙең студенттарығыҙ республиканың һәм илдең хеҙмәт йылъяҙмаһына, иҡтисадтың өҫтөнлөклө тармаҡтарына үҙенең лайыҡлы өлөшөн индерҙе һәм индерә, – тип билдәләне сығышында Азат Шамил улы. Ул шулай уҡ республиканың беренсе Президенты Мортаза Ғөбәйҙулла улы Рәхимовтың да тап ошо уҡыу йортонда белем алыуын айырып әйтеп үтте.\nПремьер-министр урынбаҫары Азат Бадранов, республиканың мәғариф һәм фән министры урынбаҫары Илдар Мәүлетбирҙин колледждың бер төркөм хеҙмәт алдынғыларына юғары наградалар, уҡыу алдынғыһы булып танылған студенттарға Башҡортостан Башлығының стипендияһы тураһында таныҡлыҡ тапшырҙы. Ғөмүмән, байрам барышында хөрмәтле ветерандар, колледж үҫешенә тос өлөш индергән элекке директорҙар, бөгөн фиҙакәр хеҙмәт иткән уҡытыусылар тураһында бихисап йылы һүҙҙәр, изге теләктәр әйтелде.\nРоза Наил ҡыҙы АСЛАЕВА, Өфө яғыулыҡ-энергетика колледжы директоры:\n– Уҡыу йортобоҙҙоң төп йүнәлеше – республиканың һәм илдең яғыулыҡ-энергетика сәнәғәте өсөн белгестәр әҙерләү. Һуңғы йылдарҙа урта һөнәри белем биреүгә иғтибар арта бара. Беҙҙең төп бурыс – хеҙмәт баҙары ихтыяждарына ярашлы үҫешеү. Студенттарҙың “WorldSkills Russia” хәрәкәтендә ҡатнашыуына ҙур иғтибар бүләбеҙ. Мәҫәлән, быйыл IX “Йәш һөнәрмәндәр” Милли чемпионатында колледжыбыҙ алтын һәм бронза, шулай уҡ һөнәри оҫталыҡ өсөн миҙалдар яуланы.\nБелеүегеҙсә, колледжыбыҙ республиканың һөнәри белем усаҡтары араһында иң ҙурҙан һанала. Бөгөн беҙҙәге көндөҙгө һәм ситтән тороп уҡыу бүлектәрендә 4800 самаһы студент белем ала. Уҡыу йортоноң төп эшмәкәрлеген билдәләгән специальностарға, мәҫәлән, нефть һәм газ эшкәртеү, нефть һәм газ скважиналары быраулау кеүек йүнәлештәргә бер урынға яҡынса 20 абитуриент дәғүә итә.\nЗиннәт Абдулла улы АЛЛАЯРОВ, колледждың 2003 – 2007 йылдарҙағы директоры:\n– 2003 йылда республика Хөкүмәте тарафынан төбәгебеҙ һәм илебеҙ өсөн мөһим әһәмиәткә эйә белгестәр әҙерләгән Өфө энергетика колледжын һәм Өфө нефть техникумын берләштереп, тағы ла ҡеүәтлерәк уҡыу йорто барлыҡҡа килтереү тураһында ҡарар ҡабул ителде. Миңә берләштерелгән белем усағының тәүге директоры булып эшләргә насип булды.\nБыл уҡыу йорто бына инде оҙаҡ йылдар дауамында энергетика, нефть һәм газ эшкәртеү предприятиелары өсөн белгестәр әҙерләй. Белеүебеҙсә, әлеге тармаҡтар республикабыҙ һәм илебеҙ иҡтисады өсөн иң мөһимдәрҙән һанала. Колледжды тамамлаусылар бөгөн ҡайҙарҙа һәм ниндәй генә өлкәләрҙә эшләмәй! Әлбиттә, күптәре һуңынан юғары белемгә лә эйә була, әммә кисәге студенттарыбыҙ менән аралашҡанда улар һәр ваҡыт төп базаға тап ошо колледжда эйә булыуына баҫым яһай.\nВаҡытында беҙ Баймаҡта Өфө яғыулыҡ-энергетика колледжының филиалын астыҡ. Ул республикабыҙҙың көньяҡ-көнсығыш төбәге йәштәренә энергетика, нефть һәм газ тармаҡтары буйынса һөнәр алып, ошо йүнәлештә белгестәр булып китергә мөмкинлек асты.


Алға илткән көс » Башҡортостан гәзите | Газета Башкортостан на башкирском языке\nБашҡортостан гәзите » Иман » Алға илткән көс\nАлға илткән көс 29.06.2018 // Иман\n“Бәләкәй тәгәрмәс алдан тәгәрәй” тигән әйтем бар халҡыбыҙҙа. Бөгөн уны ауылдарға ҡарата ҡулланыу хаҡлыҡҡа нығыраҡ ярашлы кеүек. Заман мәсьәләләренең күбеһе, халыҡтың, милләттең өҫтөнлөклө бурыстары тәү сиратта уларға барып төбәлә, һәм күпселек осраҡта ауылдарҙың ҙурҙары түгел, ә бәләкәйҙәре, төпкөлдәрәк ятҡандары дөйөм маҡсатҡа табан тәүге аҙымды яһай.\nМәҫәлән, урында эш юҡ тип зарланмай, үҙ кәсебен йәйелдергәндәрҙең күбеһе ҡайҙан? Ҙур булмаған ауылдарҙан. Тамырҙарға тоғролоҡ, туғанлыҡ хисе, зат-нәҫелде ишәйтеүгә ынтылыш ҡайҙа көслөрәк? Бәләкәй ауылдарҙа. Милли баҫмаларҙы ҡайҙа ихласлыҡ менән алдыралар? Рухи хазиналарыбыҙҙың ҡиммәтен ҡайҙа нығыраҡ аңлайҙар? Күберәк бәләкәй ауылдарҙа. Бының нигеҙе ҡаҡшамаҫ рух һәм ихтыяр көсөндәлер. Ҙур булмаған ауылдар халҡын борон-борондан шул һыҙат өҫтөнлөклө иткән. “Әҙергә – хәҙер” тигән төшөнсә ят уларға. Фәҡәт үҙ көсөнә таянып, хеҙмәттә сынығып, шул бәрәкәттә тамырҙарын, затын ишәйтеп, ерен һаҡлап, рухын нығытып, һөҙөмтәлә дөйөм милләттең, өммәттең, Ватандың ҡеүәтен, ҡотон арттырып йәшәүен дауам итә бәләкәй ауылдар халҡы.\nМәғлүм булыуынса, бөгөн мәсет төҙөүгә лә ҙур иғтибар бирә улар. Дөрөҫ йәшәү нигеҙенең иманда икәне ҡандарына һеңгәнгәлер. Динле урында ер ҙә, тел дә, башҡа ҡиммәттәр ҙә һаҡлана. Ә был эш-ғәмәлдәрҙең башында, һис һүҙһеҙ, ир-егет торорға тейеш. Ошо ерҙең ҡәҙерен белгән, халҡын яратҡан, киләсәге өсөн янып-көйгән уҙаман. Тимәк, тап ошонда тыуып үҫкән кеше. Динебеҙ Ислам нәҡ шулай өйрәтә: ир үҙ ерендә ғүмер итергә тейеш. Ватанды яратыу – имандың бер өлөшө. Тап ошо сифат йәшәтә бөгөнгө ауылдарҙы.\nӘ бындай ир-уҙамандар, әл-хәмдү лил-ләһ, күп төбәгебеҙҙә. Мәҫәлән, Иглин районының Һарт-Лабау ауылындағы “Шәйхулла” мәсетенең (һүрәттә) имам-хатибы Илдар хәҙрәт Нуриев – тап шундайҙарҙан. Изге төйәгендә төпләнеп, дүрт ул үҫтерә ул. Диндарлыҡ ғәмәле менән бер рәттән Үткәй ауылы Советы депутаты бурысын да намыҫлы атҡара, урындағы башҡорт ҡоролтайы ағзаһы ла.\n– Бөгөн дәүләт һәм йәмәғәт эштәрен бергә алып бармайынса булмай, – ти Илдар Рәшит улы. – Бурыстар ҙа, маҡсаттар ҙа бер бит. Беҙҙең Үткәй ауыл Советына биш ауыл ҡарай: Үткәй, Меңйетәр, Келәш, Иҫке Ҡарашиҙе, Һарт-Лабау. Халҡыбыҙ имен, матур тормошҡа, татыулыҡҡа ынтылып ғүмер итә. Меңйетәрҙәр, мәҫәлән, бер нисә йыл инде сәләмәт йәшәү рәүеше алып бара. Унда һаулыҡҡа зарар килтерер тауарҙар һатылмай, байрамдарҙа ла милли ризыҡ төрҙәре генә ҡуйыла. Ауылға ингән ерҙә “Сәләмәт тормош биләмәһе” тигән ҙур яҙма эленгән. Эскелеккә ҡаршы көрәш урындағы депутаттарҙың ныҡышмалы хеҙмәте арҡаһында башланып, дөрөҫ йәшәүгә ныҡлы нигеҙ һалды.\nЯңыраҡ тағы бер һөйөнөслө ваҡиға булды: урындағы депутат Данил Ғималетдиновтың башланғысы менән уның тыуған ауылы Келәштә һәм күрше Иҫке Ҡарашиҙелә дини һабантуй ойошторолдо. Шул ҡәҙәр матур үтте ул, халыҡ күңел кинәнесе алды. Һабантуй Ҡөрьән аяттары менән башланды, аҙағында йәмәғәт намаҙы уҡылды. Етәкселек Келәштә тиҙҙән ҡалҡып сығасаҡ иман йортоноң төҙөлөш барышы менән дә танышып, ҡәнәғәт ҡалды.\nИмам-хатип булараҡ, Илдар хәҙрәт Нуриев эшмәкәрлеген төрлө яҡлап алып барырға тырыша. Дини ғәмәл-ғибәҙәттәрҙе үтәү, халыҡты хаҡ юлға әйҙәү менән бер рәттән тән һәм рух сәләмәтлеген нығытыуға йүнәлтелгән башҡа сараларға ла иғтибар бүлә. Мәҫәлән, быйыл ҡыш саңғы ярышы уҙғарылып, еңеүселәргә “Шәйхулла” мәсетенең иҫтәлекле бүләктәре, миҙалдары, грамоталары тапшырылған.\n– Урындағы ҡоролтайҙа дини бүлек булдырҙыҡ, – ти ҡыуаныс менән тынғыһыҙ уҙаман. – Был да, иншаллаһ, эшмәкәрлегебеҙгә яңы һулыш өҫтәр тигән ышаныстабыҙ.


Был аҙнала ла ҡар күп яуҙы, республикала бурандар булды. Ауыл кешеһенә лә, ҡалала йәшәүселәргә лә көрәк тотоп тирә-яҡты ҡарҙан таҙартып инеү ҙур файҙа килтерәсәк. Берҙән - көрткә күмелеп ҡалмаҫҡа, икенсенән - сәләмәтлеккә. Көн һайын аҙ ғына булһа ла физик эш - һаулыҡҡа ыңғай тәьҫир итә.\nЭксперттар 2017 йылда эш хаҡы 8 процент тирәһенә артыр тип күҙаллай. Рәсәйҙең хеҙмәт һәм халыҡты социаль яҡлау министры Максим Топилин фекеренсә, ул ҡағыҙҙа ғына түгел, ысынбарлыҡта ла күтәреләсәк. Быға ил башлығының бюджет хеҙмәткәрҙәренә махсус указы ла булышлыҡ итер тип көтөлә.\nӘ бына Күмертауҙа йәшәүсе ирҙәр хеҙмәт хаҡы күтәрелеүен көтөп тормаған. Улар еңел аҡса эшләү юлына баҫҡан. Битлек кейгән өс ир биҙәүестәр магазинын талаған. Бурҙарҙың икәүһе витрина тәҙрәләрен яра, өсөнсөһө был ваҡытта ишек төбөндә һаҡта тора. Ҡиммәтле әйберҙәрҙе сумкаларына тултырғандан һуң, енәйәтселәр ашығыс рәүештә магазиндан сығып ҡаса. Ниәттәрен ғәмәлгә ашырыу өсөн уларға 25 секунд самаһы ваҡыт талап ителә.\nӘ бына баш ҡала баҫҡынсыларының мәкерле уйы улай уҡ уңышлы тамамланмай. Өфөнөң аҙыҡ-түлек кибеттәренең береһенә пистолет тотҡан ике ир һөжүм итә. Ләкин һатыусылар баҙап ҡалмай. Һепертке тотоп енәйәтселәрҙе туҡмай башлай. Бындай ҡоралға ҡаршы баҫҡынсылар әҙер булмай сыға. Ҡатын-ҡыҙҙар ҡулынан саҡ ҡасып ҡотолған ирҙәрҙе полиция ҡулға алған. Улар Нуриман районы кешеләре булып сыға.\nҒөмүмән, был аҙнала республикала ҡораллы һөжүмдәр байтаҡ булды. Шул уҡ Күмертауҙа бөҙрәханаға ингән ханым сумкаһынан бысаҡ сығарып хеҙмәткәрҙәрҙе ҡурҡыта. Ултырғыстарҙы емерә, сәнскеләй башлай. Ҡатынды тиҙ арала килеп ингән ир генә тынысландыра ала. Клиенттың ниндәй үсе булғандыр билдәһеҙ... Бәлки, был бөҙрәханала хеҙмәтләндерелеп сәсһеҙ тороп ҡалғандыр? Хәйер, ваҡиға сәбәптәрен асыҡлау хоҡуҡ һаҡсылары мәшәҡәте.\nБашҡа темаларға килгәндә... Республикала сүплектәрҙең интерактив картаһы ғәмәлгә ашырыла. Бөтә Рәсәй халыҡ фронтының интерактив картаһы йәмәғәтселек фекере нигеҙендә барлыҡҡа килгән. Халыҡтан һорау алыуҙарҙың һөҙөмтәләре буйынса бөгөн халыҡтың 40 проценттан ашыуын теләһә ҡайҙа ташланған сүп өйөмдәре, тирә-яҡ мөхиттең бысраныуы борсой. Интерактив таҡта законһыҙ сүплектәрҙе асыҡларға һәм уларҙы таҙартыу эшен ойошторорға булышлыҡ итәсәк.\nБөрйән бал ҡорто ҡануниәтте үҙгәртә. Дәүләт Йыйылышы -Ҡоролтайҙың эш төркөмө «Умартасылыҡ» тураһындағы закон проектына өҫтәмәләр индереү буйынса тәҡдимдәр ҡабул итә башланы. Ул башҡорт тоҡомло бал ҡортон, солоҡсолоҡто закон нигеҙендә һаҡлауҙы күҙ уңында тота. Кире осраҡта, башҡорт тоҡомло бал ҡорттарына тиҫтә йыл эсендә юҡҡа сығыу ҡурҡынысы янай.\nБашҡортостан юлдаш телевидениеһы Силәбе өлкәһенең Ҡоншаҡ районында бер аҙ туҡтап торғандан һуң яңынан күрһәтә башланы. Быға район хакимиәте, район башҡорттары ҡоролтайы һәм башҡа ижтимағи ойошма вәкилдәренең республика етәкселегенә Ҡоншаҡ районы биләмәһендә Башҡортостан юлдаш телеканалы эфирын тергеҙеү үтенесе булышлыҡ итте.


Уҡырға йыбанмағыҙ, милләттәштәр! » "Йәшлек" гәзите\nГазета "Йәшлек" » Новости » Мәғариф » Уҡырға йыбанмағыҙ, милләттәштәр!\nРәис Ишмөхәмәтовтың шаңдауы ошолай башлана: “Нәркәс Алсынбаеваның мәҡәләһен уҡып, аптырап ҡалдым. Әллә мин бер нәмә лә аңламайым, әллә ул – автор нимәнелер бутай...” һәм артабан Рәис Нәркәсте ысын күңелдән тәнҡитләргә тотона.\n«Рәис туғаным, әлбиттә, һин бер нәмә лә аңламайһың! Ә Нәркәс Алсынбаева бер нәмәһен дә бутамай!» тип әйтке килде шунда уҡ. Сөнки Рәистең бер ҡасан да дини китаптарҙы, Ҡөрьән, бәйғәмбәр хәҙистәрен асып ҡарамаған кеше икәнлеге әллә ҡайҙан күренеп тора. Уның хаты фәҡәт үҙенең хис-тойғоларына һәм субъектив тойомлауҙарына таянып яҙылған. Йәки диндән бик күпкә алыҫ торған, хатта ислам дине менән бер ниндәй ҙә уртаҡлығы булмаған тиерлек наҙан кешеләрҙең уй-фекерен белдергән. Ә Нәркәстең дини яҡтан ифрат та белемле икәне, шаҡтай күп уҡығаны, дин ғилемен ныҡлы өйрәнгәне күренеп тора. Уның бер һүҙе лә ялған түгел. һәр бер һүҙе тик Ҡөрьән талаптарына һәм бәйғәмбәр хәҙистәренә, ислам дине ғалимдары фекеренә нигеҙләнеп яҙылған.\nКүрәҙәсегә мөрәжәғәт итеүҙең оло гонаһ икәнен дә Нәркәс уйлап сығармаған. Ярҙам һорап, сихырсыға барыуҙы бәйғәмбәр ҡәтғи тыйған. Ә уның һәр һүҙе фәҡәт Аллаһы Тәғәләнең бойороғона таянып әйтелгәнен, моғайын, инҡар итергә теләүселәр юҡтыр. Тағы ошондай хәҙис бар: "... кем дә кем тоғро юлдан барырға теләй, шуға Аллаһы Тәғәлә үҙе ярҙам итә (тоғро юлдан барырға), ә кем яңылыш юлдан китергә теләй, уға ла ярҙам итә (яңылыш китергә)...” Бәйғәмбәрҙең һүҙҙәрен белмәй, йә белһә лә, тотмай, уға ышанмай, ниндәйҙер шайтан менән бәйләнешкә ингән күрәҙәсегә мөрәжәғәт итеүсе тап ана шул яңылыш юлдан китергә теләүсе була ла инде. Бындай кешегә, әлбиттә, күрәҙәсенең шайтан ярҙамында (шайтандар күктәге ҡайһы бер мәғлүмәтте тыңлап, тотоп алыуға һәләтле) киләсәген дөрөҫ итеп әйтеп тә биреүе мөмкин, тип әйтә Ислам дине ғалимдары. Әммә ниндәйҙер кимәлдә киләсәкте белеүҙә генә торһа икән эш... Ана шул күрәҙәсегә барған кеше ғәйәт оло гонаһҡа бата. Сөнки ул кеше, Алланың, бәйғәмбәрҙең бойороғон инҡар итеп, ислам динендә иң-иң тыйылған эш менән булыша – башҡа илаһҡа мөрәжәғәт итә. Шуның өсөн дә Алла уны динебеҙҙән сығарып, уға “кафыр” мөһөрө баҫыуы мөмкин. Бындай кеше Ахирәттә мәңгегә йәһәннәм утында яныуға дусар була. Ә мосолмандарҙың иң ҡурҡҡаны – ана шул! Шул хәҡиҡәтте ошоғаса белмәй йөрөгән кешеләр, Аллаһы Тәғәлә алдында тәүбә ҡылып, бынан ары ошо оло гонаһлы юлға баҫмаһын, тигән иң изге ниәт менән яҙған мөслимә Нәркәс. Аллаһы Тәғәлә рәхмәте яуһын үҙенә.\nМәҫәлән, Нәркәс: “Сусҡа ите – харам”, – тип яҙҙы икән, ти. “Нишләп улай тип яҙған ул? Сусҡа итендә төрлө файҙалы аҡһым, витаминдар күп бит. Ул – файҙалы аҙыҡ...” – тип уға ҡаршы сыҡҡан һымаҡ була бит был. Әммә, хөрмәтле Рәис туғаным, күрәҙәсегә барыу гонаһы харам ашау гонаһына ҡарағанда ла һанһыҙ мәртәбәгә ҡатыраҡ һәм аяныслыраҡ!\nРәистең: “...Ул шайтанды кем күргәне бар икән?” – тигән һорауына яуап: шайтанды күреү һәләтенә бәйғәмбәребеҙ эйә булған! Аллаһы Тәғәлә уға шундай сифат биргән. Уны ла Нәркәс уйлап сығармаған. Китапта (әйткәндәй, бөтә мәсеттәрҙә лә, аяттар яҙылған брелоктарҙан тыш, дини китаптар, хәҙистәр ҙә һатыла) бәйғәмбәр күп кенә тапҡыр шайтанды күргәне, хатта уларға хаҡ динде өйрәткәне хаҡында хәҙистәр бар. Нәркәс һәм башҡа бар мосолмандар ошо хаҡта китаптар аша белә.\nБәйғәмбәр “Әл-Бәҡара”, “Әл-Фатиха”, “Әл-Фәләҡ”, “Ән-Нәс” сүрәләре һәм күп кенә доға менән дауалау ысулдарын да өйрәткән. Тик өйрәнергә генә кәрәк. Табиптарға барыуҙы ла тыймаған. Аллаһы Тәғәлә табиптарға кеше дауалау һәләте биргән, уларҙың табиплыҡҡа уҡып сығыуын насип иткән бит! Әммә күрәҙәсегә йөрөү – аяныслы. Айырыуса Ахирәттә.\nБетеүҙәрҙә, рам эстәрендә яҙылған “Аятел-Көрси” аяты, әлбиттә, бик тәрән мәғәнәле изге аят. Ҡөрьән Кәримдәге “Әл-Бәҡара” сүрәһенең 255-се иң ҙур аяты ул. Был аятта Алланан башҡа илаһ юҡлығы, мәңге тере, бер ҡасан да йоҡомһорау һәм йоҡо алмаған, ерҙәге һәм күктәге барлыҡ нәмәләрҙең хужаһы Алла икәне әйтелә. Шулай уҡ Алланан башҡа һис яҡлаусы булмауы, тик Уның ғына барлыҡ булған һәм буласаҡ нәмә хаҡында белеүе, Уның теләгенән тыш бер нәмә лә булмағанлығы хаҡында әйтелгән был аятта, Алла кешеләргә уны уҡыһын өсөн ебәргән. Ошо аяттың бына ошо мәғәнәһен Рәис туған беләме икән? Ихтимал, юҡ. Унда нимә яҙылғанын да белмәгән көйөнсә, элеп йөрөү дини яһиллыҡтан (наҙанлыҡ) килә. Ҡөрьән аяттарын үҙең уҡып, йә иһә башҡалар уҡығанын тыңлап, йөрәгеңдә йөрөткәндә генә файҙа була. Ә элеп ҡуйған нәмә ул – әйбер. Уға ниндәйҙер бер илаһи көс бирелмәгән. Илаһи көс – Алла үҙе генә! Доғалар менән дә туранан-тура фәҡәт Хоҙайҙың үҙенә генә мөрәжәғәт итергә ҡуша. Әйберҙәр аша түгел! Бер ни ҙә белмәгән көйөнсә, өйөңдә, машинаңда шундай оло, ҙур мәғәнәле изге аят элеп ҡуйыу, экстрасенсҡа йөрөү – тома наҙанлыҡ. Әгәр элгәнһең икән, йыш ҡына уларҙы уҡып йөрө.\nМәсеттәрҙә һатылған әйберҙәрҙәге яҙылған доғаларҙы ла кешеләр уҡыһын өсөн яҙғандар. Әлхәмдулиллаһ, һәр мәсеттә тиерлек белемле имамдарыбыҙ бар. Өйрәнергә барғандарҙы бер ваҡытта ла улар кире ҡаҡмай. Ысын күңелдән уҡырға ла өйрәтәләр, хатта тәржемә итеп тә бирәләр. Уларҙан өйрәнеп, ана шул аяттарҙы, доғаларҙы уҡып йөрөү генә дөрөҫ була. Әммә кемдер берәү: “Ошо әйбер һине бәлә-ҡазаларҙан һаҡлаясаҡ”, – тип әйтә икән, ул кеше үҙе лә оло гонаһлы һәм башҡаларҙы ла юлдан яҙҙырыусы. Бәлә-ҡазанан фәҡәт Аллаһы Тәғәлә үҙе генә һаҡлай ала! Дин ғилемен бөтөнләйгә белмәгән көйөнсә белемле кеше менән, рус теле менән әйткәндә, “голословно” бәхәсләшергә бик күптәрҙең баҙнаты ла етмәҫ ине, минеңсә.\nРәис миҫалға килтергән “На бога надейся, но и сам не оплошай” тигән рус мәҡәле, әлбиттә, урынлы. Әммә, бәйғәмбәребеҙ былай тип әйткән: “Тәүҙә атыңды бәйләп ҡуй, шунан атың юғалмаһын өсөн Аллаға доға ҡыл”. Йәғни һин атыңды бәйләп ҡуйған хәлдә лә, уның юғалыр-юғалмаҫы Алланан тора... Бәйғәмбәребеҙ ҙә, тик Алланан ғына һорап, бот күтәреп ятығыҙ, тип әйтмәгән. Тырышып, һәр эште урын еренә еткереп эшләргә ҡушҡан.\nРәис туған әйтмешләй, “мәйеттәрҙең ҡөҙрәте”нә килгәндә, бәйғәмбәр хәҙистәре буйынса, үлгән кешенең башҡаларға тәьҫир итерҙәй бер ниндәй ҙә көсө булмай. Ул ғына ла түгел, улар үҙҙәре тереләрҙең доғаларына мохтаж. Шуның өсөн дә мосолмандар-әруахтар өсөн Аллаға ялбарып доға ҡыла. Хоҙайҙан уларҙың тереклектәге гонаһтарын ғәфү итеүен, ғибәҙәттәрен ҡабул итеүен, ҡәбер ғазаптарынан имен ҡалыуын үтенәләр. Ә мәрхүмдәр, башҡалар өсөн түгел, хатта үҙҙәре өсөн дә бер ни ҙә эшләй алмай, сөнки уларҙың ғәмәл дәфтәре ябылған. Улар тереклектә ҡылған изге ғәмәлдәре, йә иһә гонаһтары хаҡында яуап ҡына бирә.\nНәркәстең, экстрасеанстарҙы ҡараған хәлдә лә, бер ваҡытта ла “мәйеттәрҙең ҡөҙрәте”нә ышанмаясағына иманым камил. Сөнки ул ныҡлы иманлы, динде яҡшылап өйрәнеүсе, белемле ысын мөслимә. Һәр хәлдә, мәҡәләһенә ҡарап, шулай тип фаразларға була.\n“Киске усаҡҡа осҡан күбәләктәрҙе уттан ҡыуған һымаҡ, һеҙҙе йәһәннәм утынан ҡурсалап алып ҡалырға теләгәнемде аңламайһығыҙмы ни һеҙ?” – тигән бәйғәмбәр үҙенең яҡындарын хаҡ дингә өндәгәндә. Нәҡ ана шулай Нәркәс Алсынбаева ла, күп кенә мосолман яҡташыбыҙҙың наҙанлыҡ арҡаһында яңылыш юлға баҫыуын күреп, уларҙы ысын күңелдән йәлләп, бәйғәмбәребеҙ ҡушҡан шул хәҡиҡәтте уларға аңлатырға тырышҡан һәм аңларға теләгән кешеләр ифрат та яҡшы төшөнөрлөк итеп яҙа ла алған, афарин! Ә аңларға теләмәгән кешенең, әлбиттә, бер ҡасан да аңламауы мөмкин. Хат авторы Рәис әгәр ҙә бер аҙ ғына булһа ла ислам дине менән ҡыҙыҡһынған кеше булһа, бер ваҡытта ла Нәркәстең шундай хаҡ һүҙҙәренә ҡаршы хат яҙмаҫ ине, моғайын. Бына шулай. Уҡыу кәрәк, туғандар, уҡыу кәрәк!\nСығыу ваҡыты 14-03-2014, 06:21 | Ҡаранылар: 1209


23 Июнь 2019, 13:08\n2020 йылдың 1 ғинуарынан балаға уртаса 10-11 мең һумлыҡ түләүҙәр уртаса килеме ике йәшәү минимумы булған ғаиләләргә ҡағыла, тип белдерҙе Рәсәй президенты Владимир Путин тура бәйләнеш барышында. Яҡын арала йәш ярымдан 3 йәшкә тиклем бала тәрбиәләгән ғаиләләрҙең дә ошондай социаль ярҙам алыу мөмкинлеге була.\n«Әгәр беҙ 2020 йылдың 1 ғинуарынан килеме ике йәшәү минимумы булған ғаиләләргә нулдән йәш ярымға тиклем бирә башлаһаҡ [төбәк буйынса бер йәшәү минимумы күләмендәге балалар пособиеһы], ғаиләләрҙең 70% ошо ярҙам сараһына эләгә, — тине президент. — Әлбиттә, бала йәш ярымға еткәс, 1,5 йәшәү минимумына күсеү, йәғни шунда уҡ ошо ярҙамды алған ғаиләләр һанын кәметеү сәйер булыр ине. Шуға күрә быны килеме ике йәшәү минимумы булған бөтә ғаиләләргә таратырға тейешбеҙ тип иҫәпләйем һәм үҙем өсөн күптән ошо ҡарарҙы ҡабул иткәнмен».\n2018 йылда президенттың башланғысы менән 1,5 йәшкәсә бала тәрбиәләгән ғаиләләр өсөн яңы ярҙам сараһы индерелде. Был пособиелар федераль бюджеттан түләнә. Айлыҡ түләүҙәргә тәүге балаһы 2018 йылдың 1 ғинуарынан һуң тыуған ғаиләләр дәғүә итә ала. Ике ата-әсәнең дә Рәсәй гражданлығы булырға тейеш. Бынан алда «Башинформ» агентлығы Рәсәйҙә 1,5 йәштән өс йәшкә тиклемге сабыйҙарҙы тәрбиәләү буйынса пособиены төбәктәге бала өсөн йәшәү минимумы кимәленә тиклем арттырырға тәҡдим итеүҙәре тураһында яҙып сыҡты. Хәҙер ата-әсәгә, туғандарға йәки опекундарға 3 йәшкәсә бала тәрбиәләү буйынса компенсация 50 һум тәшкил итә. Ошо айлыҡ түләүҙең күләме 1994 йылдан алып үҙгәрмәй.


Өфөләге Йәштәр һарайы янында тәүге көҙгө ауыл хужалығы йәрминкәһе уҙа // Иҡтисад | новости башинформ.рф\nӨфөләге Йәштәр һарайы янында тәүге көҙгө ауыл хужалығы йәрминкәһе уҙа\n14:48, 16 сентября 2016 Иҡтисад\nӨФӨ, 2016 йыл, 16 сентябрь. /«Башинформ» мәғлүмәт агентлығы, Галина Бахшиева/.\n17 сентябрҙә өфөләрҙе Совет районының тәүге көҙгө ауыл хужалығы йәрминкәһенә саҡыралар. Йәрминкә, ғәҙәттәгесә, Йәштәр һарайы янында ойошторола.\nӨфө хакимиәтендә билдәләүҙәренсә, ошондай йәрминкәләр ҡала халҡы өсөн осһоҙ хаҡҡа бал, яңы йәшелсә, еләк-емеш, үҫемлек майы һәм һөт ризыҡтарын һатыу алыу мөмкинлеге ул. Ауыл хужалығы йәрминкәләрендә һатылған продукцияның сифаты ла тикшерелә.\n«Башинформ» агентлығы хәбәр иткәнсә, 17-18 сентябрҙә иртәнге сәғәт 10-дан көндөҙгө 4-кә тиклем Өфөнөң бер нисә районында йәрминкәләр уҙғарыла.\nТеги: сауҙа,ауыл хужалығы йәрминкәләре


Йыл башынан алып Башҡортостанда 69 меңдән ашыу ғаилә торлаҡҡа субсидиялар алған // Иҡтисад | новости башинформ.рф\nЙыл башынан алып Башҡортостанда 69 меңдән ашыу ғаилә торлаҡҡа субсидиялар алған\n11:20, 16 апреля 2010 Иҡтисад\nТорлаҡҡа һәм коммуналь хеҙмәттәргә аҡса формаһында дәүләттән бушлай бирелгән субсидиялар — халыҡҡа мөһим социаль ярҙам сараларының береһе.\nРеспублика субсидиялар үҙәгенән хәбәр итеүҙәренсә,, йыл башынан алып Башҡортостанда был субсидияны 69108 ғаилә алған.\nХәтерегеҙгә төшөрәбеҙ, торлаҡ йорт һәм коммуналь хеҙмәткә түләүҙәр дөйөм ғаилә килеменең 22 процентынан артҡан осраҡта, ғаиләнең матди ярҙамға хоҡуғы бар.\nСубсидия күләме һәр ғаилә өсөн айырым иҫәпләп сығарыла һәм торлаҡ-коммуналь хеҙмәттәргә түләнгән сумманан артыҡ булырға тейеш түгел. Субсидия 6 айға билдәләнә.\nТорлаҡ йортҡа һәм коммуналь хеҙмәткә түләүҙәргә бурыстар булмағанда йәки уларҙы тәғәйен ваҡытта башҡарыу тураһында килешеү төҙөлгән осраҡта ғына субсидиялар билдәләнә.\nЕнтекле мәғлүмәтте республика район һәм ҡалаларының субсидия хеҙмәтендә алырға мөмкин. Республика субсидиялар үҙәге түбәндә күрһәтелгән адрес буйынса урынлашҡан: Өфө ҡалаһы, Комсомол урамы, 23/1. Телефондары — 223-68-44, 223-53-10.\nТеги: социаль түләүҙәр, субсидия, торлаҡ-коммуналь хужалыҡ хеҙмәттәре


Кәрәкмәгәнде ишетмә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иман » Кәрәкмәгәнде ишетмә\nКәрәкмәгәнде ишетмә 20.04.2018 // Иман\n– Ни тиһәң дә, кешенең тормошонда уны уратып алған мөхиттең, йәмғиәттең өлөшө ҙур. Бер нисә йыл элек иремдең тыуған ауылына йәшәргә ҡайтҡайныҡ. Тәүҙә дәрте ҙур ине, аҙаҡ күңеле һүрелде лә ҡуйҙы. “Ауылдаштарым шулай ти, киләсәкте былай күҙаллай – алға китеп булмаҫ, ахыры...” – тип ҡулын һелтәне лә ҡуйҙы. Кеше һүҙе шулай күпме әҙәмдең ҡанатын һындыра бит...\nБашҡортостан мосолмандарының Диниә назараты рәйесе мөфтөй Нурмөхәмәт хәҙрәт НИҒМӘТУЛЛИН:\nИң башта, хөрмәтле ҡәрҙәштәр, билдәле хикәйәттәрҙең береһен иҫкә төшөрәйек. Һаҙлыҡ ҡорой башлағас, тәлмәрйендәр тиҙ арала икенсе урынға күсеү хаҡында кәңәш ҡорорға тотонған, ти. Бының өсөн текә ҡаялы тау аша сығырға кәрәк икән. “Ҡуй, юҡ менән булмайыҡ, – тип ҡаршы төшкән быны ишеткән өлкәндәр. – Ошонда ғына ятып үлергә яҙғандыр беҙгә”. Икенселәр иһә, тауҙың аръяғында бер ниндәй ҙә һыу ятҡылығы булмауы тураһында ишеткәндәрен әйтеп, уфтанышып баш эйгән. Шулай ҙа йәш тәлмәрйендәр тауға үрмәләй башлаған, ләкин арттағыларҙың һаман да өмөтһөҙ һыҡтаныуын, бушҡа ваҡыт уҙғармаҫҡа өгөтләүен ишетеп, кире төшкәндәр. Һөҙөмтәлә араларынан бер тәлмәрйен генә ҡая аша артылып сығып, теге һаҙлыҡты барып тапҡан, ти. Һәләкәттән яңғыҙы ҡотолоп ҡалған ул. Сәбәбе ниҙә тип уйлайһығыҙ? Был тәлмәрйен һаңғырау булған...\nХикмәттән күренеүенсә, тормошта ҡайһы бер нәмәләрҙе “ишетмәү” яҡшы. Әҙәп-әхлаҡ, иман ҡағиҙәләренә яраҡһыҙҙарҙы, өмөт-хыялды емергәндәрҙе, һәйбәткә килтермәйәсәк тип шик-шөбһә, ығы-зығы тыуҙырасаҡ, хаҡ юлдан яҙҙырасаҡтарҙы һ.б. Ғөмүмән, дөрөҫ йәшәүҙән тайпылдырыр, ғәмәлдәргә – зыян, күңелгә зарар килтерер хәбәргә ҡолаҡ һалмау зарур. Ә бының нигеҙе, мәғлүм ки, ныҡлы холоҡ, ҡаҡшамаҫ рух, ихтыяр көсө. Ундай һыҙаттар – дөрөҫ тәрбиә емеше. Үҙ көсөнә ышанмаған ихтыярһыҙ кеше генә һәр һүҙгә ҡолаҡ һалып, шуға ышанып, күңеленә “сүп” йыя, тимәк, аңының томаланыуы, фекерләү ҡеүәһенә зарар килеүе, һөҙөмтәлә бар тормошо боҙолоуы ихтимал.\nШул уҡ ваҡытта буш хәбәр таратып, башҡаларға зыян яһау – айырыуса ҙур гонаһ. “Һүҙегеҙҙе үлсәп һөйләгеҙ”, – тип белдергән бер мәл пәйғәмбәребеҙ Мөхәммәт ғәләйһис-сәләм йыйылған халыҡҡа. Улар аптырап ҡалған: “Йә, Рәсүлуллаһ, бының өсөн дә яуап бирәбеҙме ни?” Пәйғәмбәребеҙ: “Әҙәм балаһын йөҙтүбән йәһәннәмгә оҙатҡан нәмә шул тел бит”, – тип яуаплаған. Ул йәнә бер хәҙисендә Раббыбыҙҙың буш һүҙ менән ваҡыт үткәргән әҙәмде яратмауын белдергән. Әйтелгән һәр хәбәр йәмғиәт өсөн файҙалы, фәһемле булырға тейеш. Әгәр ҙә ки мәғлүмәт тормошто, хеҙмәт тәртибен яҡшыртыу, рухи-әхлаҡи үҫеш хаҡында түгел, белемде арттырыуға йүнәлтелмәгән икән, уны иғтибарһыҙ ҡалдырыу зарур. Ниҙер менән артыҡ ҡыҙыҡһыныу ҙа инҡар ителә. Мосолман үҙенә ҡағылмаған нәмәгә иғтибар итмәй, яҡынламай, ваҡытын һәм көсөн белемен камиллаштырыуға, туҡтауһыҙ хеҙмәткә бүлә.\nӘлеге һорауға айырым туҡталғанда, ҡәрҙәшебеҙҙең тыуған төйәгенә ҡайтып төпләнеүе – ифрат һөйөнөслө, ҙур хуплауға лайыҡ күренеш. Күңелендә бындай рух булған кеше, ваҡытлыса һынауҙарға һынмайынса, артабан да алға барырға үҙендә көс табыр, буш һүҙҙәрҙән аңын томалатмаҫ, иншаллаһ.\nХәҙистәрҙә әйтелгәнсә, мосолманға күркәм итеп һөйләү, шулай уҡ иғтибар менән тыңлай белеү зарур. Пәйғәмбәребеҙҙең “Мосолмандың теленән дә, ҡулынан да, ғәмәлдәренән дә һис кем зыян күрмәҫкә тейеш” тигән һабағын һәр саҡ иҫтә тотоп, бер-беребеҙҙең күңел бөтөнлөгөн һаҡлап, тормошобоҙҙо, аңыбыҙҙы буш һүҙҙәр менән саңламайынса, күркәм мөнәсәбәттә йәшәйек, хөрмәтле ҡәрҙәштәр. Әс-сәләмү-ғәләйкүм үә рәхмәтул-лаһи үә бәрәкәтүһ! Амин.\nТотош уҡырға 1 168


17:19, 18 октября 2013 Иҡтисад\nТорлаҡты сафҡа индереү күләмдәре буйынса Башҡортостан Волга буйы федераль округында икенсе урында килә Фото: Олег Яровиков\nҒинуар-сентябрь айҙарында дөйөм һәм йән башына иҫәптә торлаҡты сафҡа индереү буйынса Башҡортостан Волга буйы федераль округында икенсе урында килә. Башҡортостанстат хәбәр итеүенсә, туғыҙ ай эсендә республикала 1638,1 мең квадрат метр торлаҡ төҙөлгән, ә күрше Татарстанда – 1709,1 мең квадрат метр. Өсөнсө урында – Түбәнге Новгород өлкәһе – унда 711,3 мең «квадрат» торлаҡ сафҡа индерелгән.\nБашҡортостан территорияһында барлығы 2013 йылдың ғинуар-сентябрь айҙарында барлыҡ финанслау сығанаҡтары иҫәбенә 17532 фатир файҙаланыуға тапшырылған, үткән йылдың ошо уҡ осоро менән сағыштырғанда, был 114,1 процентҡа тиң. Төбәктә 1000 кешегә иҫәптә 403 «квадрат» дөйөм торлаҡ майҙаны тура килә.\nТөҙөлгән торлаҡ күләменәң 81,2 проценты шәхси төҙөүселәргә тура килә (бер йыл элек был күрһәткес 76,3 процентҡа тиң ине). Граждандар үҙ аҡсаһына һәм кредиттар ярҙамында 11958 шәхси йорт төҙөгән – былтырғы ғинуар-сентябрь күрһәткесенә ҡарата был 121,5 процент.\nБашҡортостан предприятиелары һәм ойошмаларының торлаҡ төҙөү темптары түбәнәйҙе. 2013 йылдың ғинуар-сентябрь айҙарында 307,6 мең квадрат метр торлаҡ төҙөлгән. Дөйөм торлаҡ майҙанынының 72 проценты күп ҡатлы күп фатирлы йорттарға, 26 проценты аҙ ҡатлы йорттарға һәм 1,4 проценты дөйөм ятаҡтарға тура килә. Былтыр ошо уҡ осорҙа республикала 340,4 мең «квадрат» торлаҡ файҙаланыуға тапшырылғайны.\nТеги: статистика,торлаҡ төҙөү


Архангел районында 1942 йылдан бирле хәбәрһеҙ юғалған тип һаналған Август Пертельсондың һөйәктәре тыуған төйәгенә алып ҡайтып ерләнде\nЯугирҙың һөлдә ҡалдыҡтарына һәм әйберҙәренә эҙәрмәндәр Псков өлкәһенең Фотьево ауылы эргәһендә юлыҡҡан. Иҫтәлекле көн уңайынан бөгөн район үҙәгендәге майҙанда матәм сараһы үтте.\nБаҡалды ауылында тыуып-үҫкән Август Пертельсон Бөйөк Ватан һуғышының тәүге көндәрендә үк фронтҡа алына. Әммә оҙаҡ та үтмәй ғаиләһенә өсмөйөшлө хаттар килеүҙән туҡтай. Яугирҙың ҡатыны, айырыуса, ике ҡыҙы ғүмер буйы ниндәй ҙә булһа изге хәбәр көтөп йәшәй. Ниһайәт, ярты йыл самаһы элек эҙәрмәндәр Псков өлкәһендә билдәһеҙ һалдаттың һөйәктәренә юлыға. Тикшереүҙәр барышында яугирҙың Башҡортостандан булыуы асыҡлана.\nБөйөк Еңеү көнө алдынан хәбәрһеҙ юғалған совет һалдаты тыуған Баҡалды ауылына әйләнеп ҡайтты. Район үҙәгендә үткән матәм сараһында ҡатнашыусылар эҙәрмәндәр отряды ағзаларына оло рәхмәт һүҙҙәре еткерҙе. Сауаплы эш ярҙамында бөгөн күп кенә хәбәрһеҙ юғалған яҡташтарыбыҙ тыуған ерҙәрендә мәңгелеккә тыныслыҡ тапты.\nӘлеге ваҡытта Август Пертельсондың бер нисә туғаны, шул иҫәптән ике ҡыҙы ла Латвияла йәшәй. Уларҙың барыһы исеменән Башҡортостанға бер туғанының улы Юрий Голубев ҡайтҡан. Эҙәрмәндәр яугирҙың табылған шәхси әйберҙәрен, шул иҫәптән каскаһын һәм үҙе ҡалдырған яҙыуҙы сит илдән килгән ейәненә тапшырҙы. Был экспонаттар артабан Баҡалды мәктәбе музейында һаҡланасаҡ.\nАрхангел районы Бөйөк Ватан һуғышына 9 меңдән ашыу кешеһен оҙата. Уларҙың 4700 самаһы мәңгелеккә сит тарафтарҙа ятып ҡала. Әлеге көндә һәр өсөнсө һалдат хәбәрһеҙ юғалғандар исемлегендә. Август Пертельсон да 75 йыл буйы улар иҫәбендә була. Шулай ҙа «Рәсәй эҙәрмәндәр хәрәкәте» ағзалары тырышлығы менән хәбәрһеҙ юғалған һалдат тыуған төйәгендә ерләнде.


31 ғинуарҙа Башҡортостан Республикаһының халыҡ артисткаһы Зәкиә Арыҫлановаға 90 йәш тулды. Мәжит Ғафури исемендәге Башҡорт дәүләт академия драма театрында уның ижад кисәһе үтте. Зәкиә Шәйҙулла ҡыҙы ғүмеренең ҡырҡ йылға яҡын өлөшөн баш театрҙа үткәрә. Танылған актрисаны сәхнә оҫталары Нурия Ирсаева, Хөрмәтулла Үтәшев, Илдар Ғүмәров, Алһыу Бәхтиева һәм башҡа артистар ҡотланы. Улар спектаклдәрҙән, ә уларҙы ҡасандыр Зәкиә Арыҫланова башҡарған, фрагменттар күрһәтте, уның ижад юлы тураһында һөйләне, ул яратҡан йырҙарҙы башҡарҙы.\nЗәкиә Арыҫланова бик күп сағыу образдар тыуҙырҙы. Классик драмаларҙа актрисаның героинялары характерҙарҙың сағыу һыҙаттары менән айырылып тора: Уильям Шекспирҙың "Ромео һәм Джульетта"һында сеньора Капулетти, Лев Толстойҙың "Ҡараңғылыҡ хөкөм һөргәндә" œ¿œðåíäœ Анисья, Борис Лаврентьевтың "Емереү"ендә Ксения, Мәжит Ғафури әҫәре буйынса "Ҡара йөҙҙәр" спектаклендә Ғәлимә ролдәре уның ижадында иң уңышлылары һанала.\nАктрисаның ҡабул итеү бүлмәһендә боронғо трюмо ê¼ƒãœ òàøëàíûï òîðà. Унда актрисаның кәрәк-яраҡтары һәм аксессуарҙар урын алған, шулай уҡ Зәкиә Арыҫланованың ире - танылған башҡорт артисы Ғата Арыҫлановтың фотографияһы эленгән.\n- Ул бөтә спектаклдәрҙә лә тик геройҙарҙы ғына уйнаны, - ти Зәкиә Шәйҙулла ҡыҙы. - Ул матур һәм талантлы артист ине.\nЙәштәр Өфө театр-художество училищеһында (хәҙерге Өфө сәнғәт училищеһы) таныша. Зәкиә Шәйҙулла ҡыҙы өсөнсө курста уҡып йөрөгœндә, Ғата Арыҫланов Мәскәүҙең юғары уҡыу йортонан уларҙың факультетына күсә.\n- Ҡара бөҙрә сәсле егет шунда уҡ миңә күҙ һалды. Беҙ дуҫлашып киттек, - тип һөйләй Зәкиә Шәйҙулла ҡыҙы. - Мин дә ул саҡта þàëûï ҡалғандарҙан түгел инем, яҡшы уҡыным. Мин уға сәхнә теле буйынса ярҙам иттем.\nЗәкиә Арыҫланова тынғыһыҙ ижадсы һәм ролдәрҙе тәрән йөкмәткеле итеп еткереүсе актриса булып таныла. Һәр бер ролендә героиняларҙың яҙмышын ул йөрәге, зиһене аша үткәрә.\nЗәкиә Арыҫланова - тасуири уҡый белеүсе. Уның тасуири уҡый белеүгә таланты Мәскәүҙә үткән бер нисә конкурстарҙа баһаланды. Актриса башҡарыу өсөн Максим Горькийҙың әҫәрҙәрен һайланы. "Тормош төпкөлөндә" пьесаһынан һәм шиғыр формаһында яҙылған "Ҡыҙ һәм үлем" әкиәтенән ҙур фрагменттарҙы яттан һөйләне. Зәкиә Арыҫланова Мостай Кәрим һәм Назар Нәжми әҫәрҙәрен ярата. Ул әле лә халыҡ шағирҙарының әҫәрҙәрен айырым хистәр менән тотлоҡмай яттан һөйләй. Актриса Антон Чеховтың ижадына ҙур хөрмәт менән ҡарай, һәм шунда уҡ проза уҡыу өсөн кәрәкле ритм һәм интонация һайлап, тасуири һөйләй башлай:\n- Бер ваҡыт, ул йәш, матур һәм тауышы ла көр булған саҡта, уның дачаһында, антресолдә, Николай Петрович Колпаков ултыра ине. Эҫе һәм тынсыу. Колпаков төшкө аш ашап алды һәм бер шешә портвейн эсеп бөтөрҙө. Уның кœйефе шәптән түгел ине. Икеһе лә көн ҡыҙыулығының һүрелеүен көттө. - Зәкиә Шәйҙулла ҡыҙы "Хорҙа йырлаусы" хикәйәһенән ҙур өҙөктө тотлоҡмай уҡый, уның был оҫталығы йылдар дауамында шымарған. - Был әҫәрҙе күпме тапҡыр уҡыным, уның иҫәбенә сығырлыҡ түгел, - ти Зәкиә Арыҫланова, - публика уны һәр саҡ йылы ҡабул итә.\nСтеналағы бер портретҡа күҙ һалам, унда фотограф Зәкиә Øœéƒóëëà ºûƒûí сәхнә образында һүрәтләгән. Артистка Италия драматургы Эдуардо де Филиппоның "Филумена Мартурано" пьесаһы героиняһы - Диана ролен башҡарған.\n- Был фотографиянан айырылғаным юҡ, - ти актриса. - Диана - яратҡан ролем. Миңә күбеһенсә изге йөрәкле ханумдар образын тыуҙырырға тура килде.\n- Буласаҡ артистка ауылда тыуып үҫкән. Матурлыҡты аңлау ҡайҙан килә икән?\n- Минең әсәйем үҙенә бер төрлө кеше ине. Мин нимәгә өлгәштем, уларҙың барыһына ла әсәйем өйрәтте. Ул йорт хужàбикәһе булды, әммә ваҡытына ҡарата белемле һаналған - Ҡөрьән уҡый, ғәрәп телен белә ине. Ул аҡыллы ҡатын булды. Мин актриса булам тигәс, әсәйем минем теләгемде хупланы. Мин башта төҙөлөш техникумында уҡыным. Бер саҡ әхирәттәрем менән спектаклгә барҙыҡ, һәм шунда уҡ театрға ғашиҡ булдым. Төҙөлөш техникумын ташланым һәм ауылға ҡайтып киттем - театр-художество училищеһына инеү өсөн имтихандарға әҙерләнә башланым. Конкурсты еңел үттем - дикциям яҡшы ине, апаруҡ ҡына йырлай һәм бейей ҙә инем, матур итеп шèғыр һөйләнем. Башҡорт театр сәнғәтенең танылған оҫтаһы Тимербулат Имашев училищела минең педагогым булды.\nЭлекке актерҙар булмай ул. Һәм хатта әле сәхнәлә уйнамаһа ла, ул барыбер артист булып ҡала. Был уларҙың һыны буйынса, һөйләшеү алымы һәм хәрәкәте буйынса беленә.\n- Мин иртә торам һәм, кәрәкме-кәрәкмәйме, һәр саҡ еңелсә макияж һалам, айына бер тапҡыр маникюр яһатам. Һәм тағы ла мин намаҙ уҡыйым. Элек көнөнә биш тапҡыр уҡый инем, ә хәҙер ике тапҡыр - кис һәм иртән. Был минең өсөн, иң элек, гимнастика ул, икенсенән, мин Хоҙай Тәғәләгә хеҙмәт итәм, бөтәбеҙ өсөн дә ғибәҙәт ҡылам, - ти Зәкиә Øœéƒóëëà ºûƒû.


Юристар хоҡуғы һәм Бизнес: Эшҡыуарлыҡ мәғариф һәм Паспорт - Франция онлайн юристар!\nЮристар хоҡуғы һәм Бизнес: Эшҡыуарлыҡ мәғариф һәм Паспорт\nАдвокат, егерме биш йәшкә тиклем\nАдвокат бизнес-хоҡуғы - иң йыш аталғаны юрист бизнес -хыялы: уларҙың береһе булып тора адвокат һаны ғына егерме франция, улар менән һөнәр әйләнеше 80 етә. Был осраҡта уларҙы судта яҡлау һәм проект компаниялары консультант үҙең хоҡуҡи аспекттары тикшерелдеҒәҙәттә, бизнес тип атала юрист -хыялы: уларҙың береһе булып тора адвокат һаны ғына егерме франция, уларҙың һөнәри әйләнеше 80 етә. Уның миссияһы Был осраҡта уларҙы судта яҡлау һәм проект компаниялары консультант үҙең хоҡуҡи аспекттары тикшерелде.\nкатегория төп өс фирмаһы хеҙмәт итә ала: француз, инглиз уртаса күләме-сакста, адвокат иҫәпләнә ала һәм уның бер нисә тиҫтә шул ара, сығып учреждениеһының иң эре аудитор («six big »), глобаль аудитория.\nБыл компанияның профессиональ консультанттар сифатында нығыраҡ ҡыҫыла, суд, суд процесы.\nУның эшмәкәрлегенең төп йүнәлештәре: финанс хоҡуғы, социаль, интеллектуаль милек йәки күсемһеҙ милек.\nУның маҡсаты-үҙ клиенттарына ярҙам киҫкен проблемаларҙы хәл итергә, партнер менән килешеүгә ҡул ҡуйыу һәм суд бәхәстәрҙе тикшереү һәм оптималләштереү ысулдары йәки яҡлауҙы тәьмин итеү, иҡтисади. этик кодекстарына таянып, бик ҡәтғи һәм, мөмкин булып сығыш яһарға бурыслы. Фирма хеҙмәткәре, карьераһы башында, бәлки, күп йылдар дауамында, йәки партнеры хеҙмәткәрҙәре вазифаһына күсте.\nтәүҙә тәрән белем күрһәтергә тейеш корпоратив хоҡуғы, енәйәт хоҡуғы, бизнес, коммерция һәм финанс хоҡуҡтары йәки социаль хоҡуҡтарын.\nБизнес буласаҡ, шулай уҡ уны донъя мәҙәниәте. Камил оҫта инглиз теле, эшлекле теле мотлаҡ булып тора. Ул яҡшы аралашыу оҫталығын күрһәтергә тейеш, тип яҙма, телдән. Шулай уҡ эш һәләте көслө уның һораны, шулай уҡ бетон ойошмаһы. Анализ һәм синтез рухи мәғәнәһе, йыш ҡына эшкәртеү өсөн бик тығыҙ. Ниһайәт, талап ителгән һөнәр серҙәренә, тотанаҡлыҡ уны үҙен күрһәтә белергә тейеш. Лоток тәҡдим ителә: ES, L, караптар һуң ғына S. ҡарап, нисек ала CAPA (адвокат һөнәрен сертификат үҫешеп бара), ун биш ай дауамында улар профессиональ әҙерлек үҙәгендә бер көнлөк төбәк адвокат әҙерләй, имтихандарын бик уңышлы избирательно һуң (утыҙ биш һыу хайуандары 30) өс тапҡыр күрһәтә һәм уның булыуы мөмкин түгел. Һуңғы асыу өсөн хоҡуҡ магистры (лоток 4) йәки эквиваленты. Бынан тыш, уҡыу аспекттар, юридик фирмаһы мәктәпте тамамлаған һәм университетҡа бизнес баһалап англо-саксон селтәре сөнки улар килтерергә мөмкин. Master pro Хоҡуҡ, иҡтисад, идара итеүе һәм идара итеү хоҡуғынан административ хоҡуҡ асыҡ һөнәри иҫкә административ-территориаль берәмек Күп критерийҙар ҡатнашыусыларға эш хаҡын баһалай: юғары белем, эш тәжрибәһе алырмын, бизнес урындарҙа тормошҡа ашырыу, аҡсаның фактик күләме һәм уның компанияһы бик ныҡ айырылырға мөмкин. Әммә был уртаса өҫкә һуҙылған адвокаты аша, ашыу түләй. 1 бүләк ала юристар аҙ түгел, ике тиҫтә брутто 000 евро. 10, адвокат егерме биш, биш һәм ҡырҡ араһында сороки 000 евро аҡса эшләй. Һәм 25, юрист биш йөҙ ҡырҡ 000 евро түләй ала. Эш хаҡы үҫешен күҙәтә, уларҙың үҙ карьераһында дауамында бик көслө юрист булғандыр. Раҫлағандан һуң(e), уның йыллыҡ эш хаҡы 150 000 етә тулайым бик мөһим плюс бонус ала: эш хаҡы эш урындарын ҡарап, үҙгәрергә мөмкин. брутто 000 евро аҡса эшләй, шул уҡ ваҡытта адвокат карьераһының аҙағында (һәм 50 йылдан ашыу), уртаса эш хаҡы алған брутто 108 000 евро, йәки евро ай f000 neu.\nегерме йыл туғыҙ, ҡырҡ ике йыл\nЮристар өсөн, парижда хеҙмәткәрҙәре, урта структураһы (30-50 адвокат) һәм 3000 евро түләү осоро һәм тәүге ҙур 3500 араһында брутто. Был бәләкәй генә бүлмә булырға мөмкин. Был бизнес, ир-аттарҙан айырмалы артыуын дауам итә. Ысынлап та, 2015 йылда француз балясина буйынса дәүләт докладына ярашлы, ҡатын-ҡыҙҙарҙың уртаса килем-францияның барлыҡ адвокат үҙ карьераһында « ир-егеттәр тәшкил итә һәм илле ». Тәүге йылда уларҙың килеме кәм йәки артыҡ булыуы равноценный. Әммә барыһы ла ҡатын-ҡыҙ күберәк үҙ карьераһында уңыштар өлгәшкән, һәм туҡтағаны юҡ настяға тигеҙһеҙлек күберәк. Һигеҙенсе йылдарҙан башлап, ҡырҡ биш ир-егет һәм ҡатын-ҡыҙҙар урта тәртибе һәм уртаса эш хаҡы араһындағы айырма. Был сәбәп булып тора, башлыса, ана. Бизнес һәм юрист һөнәрен хоҡуҡтары тураһында күберәк белергә теләй. Һиңә булған урын кәрәк Был ярҙам менән һорау-яуап, барыһы ла белә, был һөнәр тураһында нимәләр белергә кәрәк. Һорау ябай һәм ҡала һиңә, түгел стесняйтесь һорай. Digi School ағзаһы булыуыма шатмын һинең йүнәлештә ярҙам итә. Сәләм, мин юрист булырға теләй ине. бизнес-хоҡуҡтарын Мин белмәйем нисектер, йәл районында был насар түгел. Ашағы белә инем мин бер ниндәй дипломһыҙ, мин сыҡҡан массаға мөмкинлек бирер ине. Һәм минең уйлауымса, был күп түгел, беҙ әһәмиәт бирмәй, нисек өсөн. Һаумы, мин бер секунд, юрист булырға теләй ине. һуңыраҡ мин һәм бизнес-хоҡуҡтарын. Мин минең өсөн етәкселеге һайларға тейеш, тел һәм мин, мин. Мин яратам фән, S һәм мин китергә теләр инем, ләкин мин тоям, мин был йүнәлеш минең. Әлеге ваҡытта оҫталарының хоҡуҡтарын асыҡ. мин, юл һәм үҙгәртергә теләр инем мин, мин юрист булырға теләй ине һалым беләһеңме, һеҙ ниндәй кәңәш маршрут. Адвокат менән килеү һөнәрҙәр презентацияһы, публицист һорауға ҡарата мин булыр инем, ҡайһы бер профессия тураһында статистик мәғлүмәт. Ә ысынында, мин нисә тел белә ине. Сәләм, мин белергә теләр инем, әгәр оҫтаһы: франция һәм аҡш хоҡуҡ өлкәһендә икеләтә диплом i парижға килтереп, шул тиклем сайтта күрһәтелгән өсөн эшләү. ҡушма штаттары Мин цитата: 'Аҡш адвокат сифатында студент тормошҡа ашырырға мөмкин.\nМенән бойондороҡһоҙ социаль тәьмин (мәҫәлән, RSI)


Материалы за Март 2009 года » Страница 6 » Архив газеты "Йәшлек"\nКемдең эш көнө күп, шуның ҡулы мул.\nТик ҡатын-ҡыҙҙар өсөн\nГагарин кубогы «йыһаны»нда һигеҙ команда ҡалды Яңылыҡтар » Спорт\nХоккей буйынса КХЛ беренселегенең тәүге плей-офф уйындарының сирекфиналсылары билдәле. Гагарин кубогының «йыһаны»нда «Аҡ барс», «Атлант», ЦСКА, «Спартак», «Локомотив», «Металлург» (Мг.), «Авангард» һәм «Динамо» (Мәскәү) командалары уңышлы «осоу»ын дауам итә. Ә бына төп фаворит булып һаналған, хәҙер инде экс-чемпион «Салауат Юлаев» һәм СКА хоккейсылары, көтмәгәндә дәғүәселәренә абынып, уйынды ситтән күҙәтергә мәжбүр. Бында «Авангард»тың әллә ни ғәйебе лә юҡ, сөнки өфөләр үҙҙәренә үҙҙәре хөкөм сығарҙы. Дәғүәсене баһалап еткермәне, абруйына, көсөнә ышанды.\nКүп һөйләүҙән фәтүә юҡ, әйҙәгеҙ, башҡа клубтарҙың сығышын ҡарайыҡ. Әлбиттә, 1/8 финалдың ЦСКА менән бирешмәҫ «Лада»ның уйыны үткән башҡа осрашыуҙарға ҡарағанда иң көсөргәнешлеһе булғандыр.\n«Салауат» «баш»һыҙ ҡалды Яңылыҡтар\nУҙған миҙгелдә «йондоҙ»ло состав менән «Салауат Юлаев» командаһын чемпион иткән тренер Сергей Михалев отставкаға китергә мәжбүр. Сөнки әлеге КХЛ беренселегендә даими беренселектә уңышлы сығыш яһаһа ла, уның тәрбиәләнеүселәре плей-оффтың тәүге турында уҡ мәсхәрәле рәүештә еңелеп, төп бәйгенән төшөп ҡалды. Бына нимә тине ул үҙенең китеүе хаҡында:\n– Беҙ еңелдек. Нишләйһең, шулай килеп сыҡты инде. Клуб етәкселеге ғәйепте минән тапты. Үҙ теләгем менән китеүем хаҡында ғариза яҙҙым һәм башҡа клубтарҙың тәҡдимдәрен көтәм. Команда менән нимә булырын белмәйем, һәм был хәҙер минең эш түгел инде. Ғөмүмән, Өфөләге эшем менән ҡәнәғәтмен. «Салауат»ты чемпион иттем, даими беренселектә ике тапҡыр еңеүсе лә булдыҡ. Ҡыҙғаныс, әммә хушлашырға тура килә.\nКире ҡайтырға << 1 2 3 4 5 6 7 8 9 10 14 >> Киләһе бит


Йәкшәмбе киске сәғәт алтынсы яртыларҙа Өфөнөң Мөбәрәков урамы 12/2 адресы буйынса күп ҡатлы йортта көслө янғын сыҡты\nЙорт ҡыйығынан сыҡҡан ут тиҙ арала юғары ҡаттағы фатирҙарҙы төтөнгә күмә. Йортта йәшәүселәр янғын һүндереүселәрҙе саҡыра, күптәр фатирҙарын бикләп тә тормай урамға уҡтала.\nЯнғын менән көрәшкә 33 ҡотҡарыусы, 12 берәмек техника йәлеп ителә. Ут тиҙ арала һүндерелһә лә, быҫҡып ятҡан урындарҙы бөтөрөүгә ике сәғәттән ашыу ваҡыт китә. Йортта йәшәүселәр әйтеүенсә, янғындан һуң улар төнө буйы фатир бүлмәләрен төтөн еҫенән елләтергә мәжбүр була. Оператив мәғлүмәттәр буйынса, ҡазаға электр ҡорамалдарының дөрөҫ монтажланмауы сәбәпсе булыуы ихтимал. Бынан тыш, йортта йәшәүселәрҙә ҡыйыҡтағы техник ҡаттың һәр ваҡыт асыҡ булыуы, был мәсьәлә менән күп тапҡырҙар төрлө инстанцияларға мөрәжәғәт итһәләр ҙә, бер ниндәй ҙә сара күрелмәүе күп һорауҙар тыуҙыра.


– Һеҙ өйҙәме ул?– Юҡ, еләктә…– Юҡ, бәшмәктә…Йәйҙең бер көнө йылды туйҙырыр ваҡытта өйҙә нисек кенә ултырып сыҙаһын инде кеше. Баймаҡ районы Һәмән ауылында йәшәгән Зәйнәб һәм Марс Нурғәлиндар ҙа шулай. Ауыл ерендә аҡса эшләү юлын һәр кем үҙенсә таба. Ә Нурғәлиндар еләк-емеш, бәшмәк йыйып һата.\n– Һеҙ өйҙәме ул?\n– Юҡ, еләктә…\n– Юҡ, бәшмәктә…\nЙәйҙең бер көнө йылды туйҙырыр ваҡытта өйҙә нисек кенә ултырып сыҙаһын инде кеше. Баймаҡ районы Һәмән ауылында йәшәгән Зәйнәб һәм Марс Нурғәлиндар ҙа шулай. Ауыл ерендә аҡса эшләү юлын һәр кем үҙенсә таба. Ә Нурғәлиндар еләк-емеш, бәшмәк йыйып һата.\n– Был кәсепкә ҡасан тотонғаныбыҙҙы ла иҫләмәйбеҙ инде, – ти улар. Икеһе лә ваҡытында совхозда эшләй. Аҙаҡ Зәйнәб апай, хаҡлы ялға сыҡҡансы, һатыусы була. Өйҙә эшһеҙ ултырыуҙы күҙ алдына ла килтермәгән уңған ҡатын Ҡолсора ауылында «Колибри» тегеү цехы асылыу менән йәнә эшкә сыға. Бер йыл элек Билалда ла шундай цех асылғас, оҙаҡ уйлап тормай, шунда бара. Үҙ эшенең оҫтаһы булыуын хужалар ҙа күрмәй ҡалмай. Йыл йомғаҡтары буйынса Зәйнәб апай «Иң яҡшы тегенсе» исемен яулай. Тормош иптәше Марс ағай, совхоз тарҡалғас, шәхси машинаһында халыҡҡа такси хеҙмәте күрһәтә.\nШул арала еләк-емеш йыйып һатырға ла өлгөрә улар. «Йыбанмай ғына йөрөһәң, мул табыш алырға мөмкин», – ти уңған ауылдаштарым.\n– Был кәсеп һеҙгә күпме табыш килтерә? – тип ҡыҙыҡһынам.\n– Емеш-еләк уңған йылды бер йәйҙә генә алтмыш, етмеш мең һум эшләйбеҙ, – ти Нурғәлиндәр.\nАнһат аҡса табалар, урманда үҫкән әҙер еләкте иртәнсәк барып йыялар ҙа баҙарға сығара ла һаталар, ти бәғзеләр. Тик, беҙ уйлағанса, анһат түгел ул аҡса эшләүе. Күпме тырышлыҡ, түҙемлек, сослоҡ кәрәк. Ошо сифаттарҙың барыһы ла булған өсөн еләк-емеш һатыу эшенә тотонған да инде улар. Тәбиғәтебеҙ мәрхәмәтле, бер нәмәһен дә йәлләмәй. Тик тырышлыҡ, урмандарыбыҙ, яландарыбыҙға ҡарата ихтирамлы булырға ғына кәрәк.


Wintoflash менән [загрузочный USB-накопитель нигеҙ һала] Баш\nWintoflash менән-бөтә донъя буйынса usb ҡәнәғәтлек менән файҙаланыусы булдырыу өсөн өҫтәмә көслө миллион загрузочный\nМультизагрузочный wintoflash булдырыу мөмкин загрузочный менән USB-ҡоролма менән Windows диск программаһы, видео Linux, антивирус оффлайн, мәғлүмәт тергеҙеү, хатта функциональ йәки Windows аппараттары тулыһынса тест эшләй башланы, Тәре кеүек, бөтәһе өсөн бер нисә сирттереп өсөн USB клик күсә!\nҺеҙ эшләгән эштәренән башҡа өсөн йүнселлек менән wintoflash\nWindows ҡуйҙы загрузочный менән USB-ҡоролма төҙөлөшө теләһә ниндәй\nUsb менән ос windows серверы ниндәй көй һәм заманса wintoflash загрузочный өҫтәлдәр ойошторорға мөмкин. Теләһә ниндәй баҫма ҡулланырға мөмкин - 10 тиклем XP менән, Ultimate йортҡа тиклем, 32 и 64 бита.\nАвтор-ISO загрузочный скачать мультизагрузочный өсөн USB\nUSB өсөн загрузки программа менән тәьмин итеү Интернет менән иң ҡаты кеш мультизагрузочный wintoflash загрузочный һәм дискты форматировать USB-кабель, загрузчик ҡуйып, тотош һайлау системаһын булдырыу һәм хаталарҙың һеҙҙең өсөн загрузки меню файловый н автоматик рәүештә тикшерҙе.\nМультизагрузочный булдырыу загрузочный USB\nӘйтерһең 5-төрлө версия Windows ти, linux өсөн тере, тере булһа бер vista һәм тергеҙеү загрузочный winpe usb cd-дискта? Ғөмүмән, проблема түгел! Хәҙер аласыз булдырырға мультизагрузочный загрузочный USB-USB неограниченный һаны менән элементтар н загрузочный накопитель-накопитель. Windows диск Windows Vista менән windows 10 тиклем флеш wintoflash Мультизагрузочный менән USB булдырыуҙы хупланы.\nЗагрузочный булдырыуҙың иң ябай ысулы булып Wintoflash, флешка күсермәһе тәре ҡуйған булһа, мин ул ҡасан булһа ҡулланыла. Һеҙҙе администратор был инструменттар йыйылмаһы өсөн билдәле бер һандыҡ.\nТөп процесы бик ябай һәм аңлайышлы. Wintoflash һеҙҙең менән һөйләне, унда установочный файл, ул телисез икән, булһын берәй әйберен тапшырҙы һәм тапшырыуҙар оҫтаһы урынлашҡан тураһында ҡайғыртыу, йәки параметрҙарын күрһәтеп, ниндәй форматта үтәсәк флешка булған кеүек.\nWindows Vista һәм флешка эшләй өсөн Windows 7 түгел загрузочный туҙбаш һәм ҡатмарлы, ләкин һәр ваҡыт күңелгә ятышлы табырға өҫтәмә, уларҙың ябай әйберҙәр.\nWintoflash тип аталған программа булыр ине, тип барыһы ла автоматик яһаласаҡ. Барыһы да һезгә эшләргә кәрәк, был программаны башлап ебәрә, һәм һеҙ установочный диск windows 7 usb күрһәтеү пункты урынлашҡан флеш-накопитель.\nWindows Wintoflash бик көслө булған, Creator күсеү өсөн, ҡаты дисктарҙың мөмкинлектәр usb flash йәки windows операцион системаһы эшләй башлай һәм тышҡы загрузочный полнофункциональный ҡуйҙы.\nПортатив булыуы мөмкин Wintoflash\nСкачать портатив, разархивировать, башлап ебәреү wintoflash.exe. Монтажсы юҡ. Копируйте ул үҙенең "эшләнһә", был файҙалы.\nUSB башҡа кушымталар өсөн асҡыс булып загрузочный?\nҺеҙ Professional wintoflash менән бушлай!


Туймазы урман хужалығы хеҙмәткәрҙәре Еңеү көнө алдынан биш меңдән ашыу ағас һәм ҡыуаҡлыҡ ултыртҡан. Йәшел үҫентеләр Туймазы, Баҡалы, Бүздәк, Саҡмағош, Шаран райондарының 20 ауылында, шулай уҡ Октябрьский ҡалаһында барлыҡҡа килгән. Улар – ҡайын, ҡарағай, шыршы, йүкә, миләш ағастары.\nКөйөргәҙе районында урындағы ижтимағи ойошмаларҙың форумы үтте. Унда профсоюз, сәйәси партия, ҡатын-ҡыҙҙар советы, дини ойошма вәкилдәре һәм ауыл старосталары ҡатнашты. Улар мәшғүллек, мәғариф, медицина, урамдарҙың төҙөклөгө, мәҙәни ялды ойоштороу мәсьәләләре, шулай уҡ бәләкәй ауылдарҙың киләсәге хаҡында фекер алышты.\nОктябрьский ҡалаһының 15-се мәктәбе уҡыусылары Мәскәүҙә «Леонардо» тип аталған ижади асыштар һәм инициативалар халыҡ-ара фестивалендә ҡатнашты. Башҡортостан уҡыусылары, беренсе этапты уңышлы үтеп (1200 эштән 250-һе генә һайлап алына), финалда ла лайыҡлы сығыш яһаны. Алмас Ғилфанов менән Михаил Смирнов көмөш миҙал һәм дипломдар алһа, Самия Достдар лауреат исеменә лайыҡ булған.\nБашҡортостандың ЮНЕСКО эштәре буйынса комитеты вәкилдәре «Европа контексында профессиональ компетенциялар» халыҡ-ара мәғариф проектында ҡатнаша. Республика делегацияһы составында мәғариф һәм мәҙәниәт учреждениелары, педагогия колледждары уҡытыусылары, Өфө, Стәрлетамаҡ, Нефтекама, Салауат, Күмертау ҡалаларынан немец теле уҡытыусылары бар. Проект сиктәрендә улар Германияның төрлө типтағы белем биреү учреждениелары менән танышасаҡ, берлектәге проекттар хаҡында фекер алышасаҡ.\nБыйыл йәй Өфө менән Геленджик ҡалаһын даими авиарейс бәйләйәсәк. Әлегә тиклем ул чартер рейс булһа, быйылдан башлап даими нигеҙҙә ойоштороласаҡ. Был йүнәлештәге осоштар Башҡортостандың баш ҡалаһынан Сочи менән Анапа ҡалаларына традицион рейстарҙы ла тулыландырасаҡ.\nМай байрамдарынан һуң республикала талпан ҡаҙалыуҙан зыян күреүселәр һаны 603 кешегә еткән. Был – дауалау-профилактика учреждениеларына мөрәжәғәт иткәндәре генә. Зыян күреүселәрҙең 40,6 проценты – балалар.\n2011 йылдың беренсе кварталында республиканың һалым органдары 44 млрд һумдан ашыу аҡса йыйған. Был уҙған йылдың ошо осорондағы күрһәткескә ҡарағанда 20 процентҡа күберәк. Сумманың 19,18 млрд һумы республика бюджетына күсерелгән.\nӨфөлә Мәскәү инвалидтары өсөн троллейбус уйлап тапҡандар. Өфө инженеры Фәрғәт Нухов яңы техникаға заказды Мәскәү троллейбус заводы директоры Владимир Барсуковтан алған. Әлеге ваҡытта яңы электр транспорты баш ҡалала 20-се маршрут буйынса һынау үтә.\nСығыу ваҡыты 10-05-2011, 12:25 | Ҡаранылар: 1612


Сыуаҡ көндәр теләйбеҙ! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Сыуаҡ көндәр теләйбеҙ!\nСыуаҡ көндәр теләйбеҙ! 23.11.2013 // Социаль мәсьәлә\nМатур кейемдәрҙәге күбәләктәй осҡан ҡыҙҙар һәм тиктормаҫ шуҡ малайҙар ҡунаҡтарҙы килеп инеү менән уратып алды:\n— Бөгөн беҙҙә байрам!\n— Кисә лә ағай һәм апайҙар килеп ҡотлағайны!\nКескәйҙәрҙең күңеле киң, бәләкәй генә йөрәктәре яҡшылыҡты ла, яманлыҡты ла берҙәй һыйҙыра ала. Шәһит Хоҙайбирҙин исемендәге 1-се республика балалар йортонда тәрбиәләнеүселәр Бөтә донъя бала көнөн бер ғаиләләй булып, йыр-моң, уйын-көлкө менән үткәрә бөгөн. Ғүмерҙә иҫтә ҡалырлыҡ сыуаҡ миҙгелдәр.... Шағир әйтмешләй, бала саҡ ҡояшы — ҡартайғас та күңелде йылытыусы алтын осор ул.\nИң ауыр мәлдә ошо йылы йортҡа килеп юлыҡҡан балаларҙы һис тә бәхетһеҙ тип әйтергә тел әйләнмәй. Ана, күпме хәстәрлекле, яғымлы ҡараш уларға төбәлгән, ҡыҙ һәм малайҙар өсөн ниндәй матур табын әҙерләнгән! Өфөнөң Затон баҙары етәкселәре был юлы ла буш ҡул менән килмәгән, Көньяҡ ҡояшы аҫтында бешкән еләк-емеш, йәшелсәнән өҫтәлдәр һығыла. Бынан бер нисә йыл элек бүләк иткән автомобилдәре әле лә балалар йортона тоғро хеҙмәт итә.\n— Төрлө ойошмаларҙың иғтибарын, хәстәрлеген тойоп йәшәйбеҙ, — ти балалар йорто директоры Фәнисә Бәҙретдинова. — Кисә, мәҫәлән, баш ҡаланың Ленин, Совет райондарының суд приставтары килеп, балаларға уларҙың хоҡуҡтары тураһында һөйләне, эшмәкәрлеге менән таныштырҙы, бүләктәре менән һөйөндөрҙө.\nБалалар йортонда 105 бала иҫәпләнһә лә, бөгөн уларҙың дүртәүһе волейбол ярышына киткән булып сыҡты, ә 36-һы патронат ғаиләлә тәрбиәләнә.\nБМО Генераль ассамблеяһының 1954 йылда Бала көнөн үткәреү тураһындағы тәҡдиме төрлө милләттәр араһындағы теләктәшлек һәм хеҙмәттәшлекте нығытыуҙы, сабыйҙар мәнфәғәтен күҙәтеүҙе күҙ уңында тотҡайны. Бөгөнгө байрам үҙенең маҡсатына иреште булһа кәрәк, төрлө милләт кешеләренең бер табын артына йыйылып кескәйҙәрҙең шатлығын уртаҡлашыуы, дуҫлыҡ тураһында йырҙарҙы күмәкләп күтәреп алыуы — шуға дәлил. Теләк бер: көндәрегеҙ сыуаҡ, аҙымдарығыҙ ышаныслы булһын, кескәй дуҫтар!\nӨләсәйҙәрҙең кәйефен күтәрҙеләр 15.03.2019 // Социаль мәсьәлә\nДүртөйлө ҡалаһындағы балалар һәм үҫмерҙәр өсөн социаль приютта бик яҡшы йола йәшәй....\nТәүлек әйләнәһенә шылтыратырға була 15.03.2019 // Социаль мәсьәлә\n“Үлем менән ҡайҙа һатыу итеүҙәрен хәбәр ит!” Бөтә Рәсәй наркотиктарға ҡаршы көрәш акцияһына...


«Киске Өфө» гәзитенең сайты - БЕҘ - БЕРЕНСЕЛӘР! - 2017 - Мәҡәләләр\nАлтай - төрки халҡының алтын бишеге һанала. Алтайлылар легендаһы буйынса, дошмандар тарафынан төркиҙәр юҡҡа сығарылған ваҡытта, Күк Тәңре үҙенең тоғро бүреһен ярҙамға ебәрә. Ҡанлы һуғыштан һуң тере ҡалған бер бәләкәй малайҙы шул бүре Алтай тауҙарына ҡасырып, үлемдән һаҡлап алып ҡала. Шул ир бала һәм бүре тоҡомонан бөтә төрки халыҡтары ярала...\nЫсынлап та, Алтай - төркиҙәр өсөн бик боронғо һәм изге ер. Шуға күрә Алтай республикаһының баш ҡалаһы Таулы Алтайҙа төрки телдәре, әҙәбиәте һәм фольклоры буйынса Бөтә Рәсәй студенттар олимпиадаһы үткәрелеп килеүе ғәжәп түгел. Яңыраҡ ҡына үткән "Филология. Рәсәй Федерацияһы халыҡтарының телдәре һәм әҙәбиәттәре (төрки телдәр төркөмө)" олимпиадаһына Алтай, Башҡортостан, Тыва, Саха-Яҡут республикалары командалары саҡырылды. Ҡатнашыусылар ике көн буйына иҫке төрки телендәге рун яҙмалары, төрки халыҡтарының хәҙерге грамматикаһы, әҙәбиәте һәм фольклоры буйынса белемдәренә һынау тотто. Олимпиада барышында фәнни-ғәмәли конференция һәм төрки халыҡтарының мәҙәниәте фестивале лә уҙҙы. Олимпиада һөҙөмтәләре буйынса ете төркөм араһынан беҙҙең Мифтахетдин Аҡмулла исемендәге Башҡорт дәүләт педагогия университетының башҡорт филологияһы факультеты студенттары командаһы I урын яуланы. Шәхси беренселектә 3-сө курс студенты Наҙгөл Сәлимйәнова II урын алды. Бынан тыш, "Иң яҡшы фәнни эш өсөн" I дәрәжә диплом - Айбулат Сәсәнбаевҡа, II дәрәжә диплом Асия Ильясоваға тапшырылды. Шулай уҡ "Төрки телдәренең тарихын, дешифровкаһын иң яҡшы белеүсе" номинацияһына - Динара Ғилданова, "Төрки халыҡтарының мәҙәниәтен төплө белеүсе" номинацияһына - Лилиә Сәйфетдинова һәм "Хәҙерге төрки телдәрен иң яҡшы белеүсе" номинацияһына Ильяс Сағынбек лайыҡ булды.\nБДПУ-ның башҡорт филологияһы факультеты студенттары олимпиадала беренсе тапҡыр ғына ҡатнашмай. Үткән йылдарҙа ла беҙҙең студенттар был сарала әүҙем ҡатнашып, юғары баһаға лайыҡ булғайны. Беҙ башҡа төрки ҡәрҙәштәр менән матур дуҫлыҡ бәйләнештәре булдырҙыҡ. Таулы Алтайҙа хәҙер беҙҙе танып, саҡырып, көтөп торалар. Ошондай саҡырыуҙарға яуапһыҙ ҡалмайынса, Таулы Алтайҙа үткәрелгән сараларға барырға мөмкинлек тыуҙырған өсөн БДПУ ректоры Раил Мирвай улы Әсәҙуллинға, башҡорт филологияһы факультеты деканы Луиза Хәмзә ҡыҙы Сәмситоваға, студенттар төркөмөнөң етәксеһе Вадим Зәйнулла улы Толомбаевҡа һәм факультетыбыҙҙың бай тәжрибәле уҡытыусыларына рәхмәтебеҙҙе белдерәбеҙ.\nЯҙгөл СӘЛИМОВА, Башҡорт дәүләт педагогия университеты студенты.\nЯҙылған: 05.06.17 | Ҡаралған: 730


Супетар — Башҡорт Википедияһы\nСупетар (хорв. Supetar, итал. San Pietro della Brazza) — Хорватиялағы ҡала, Сплит — Далмация жупанияһынан. Брач утрауының төньяҡ өлөшөндә урынлашҡан. 1827 йылдан утрауҙың административ үҙәге булып тора. Муниципалитетҡа Супетарҙың үҙәге менән өс тораҡ пункт: Сплит, Шкрип һәм Мирца инә.\n3213 кеше (2011)\nSutivan[d], Nerežišća[d] һәм Постира[d]\nМуниципалитет халҡы 3062 кеше тәшкил итә, был утрауҙа иң ҙур һәм тиҙ үҫешкән ҡала. Материк менән ҡаланы паром бәйләнеше тоташтыра. Паром менән юл Сплиттан Супетарға тиклем 45 минут тәшкил итә. Рәсми теле хорват теле. Утрау туристар араһында популяр булғанлыҡтан, халыҡтың күп өлөшө инглиз, итальян, немец телдәрендә һөйләшә.\nСупетар урынындағы тәүге ултыраҡ бәләкәй ярымутрауҙаурынлашҡан. Был ултыраҡ беҙҙең эраның башында бөлгөнлөккә төшә. Хәҙерге ваҡытта был урында зыярат урынлашҡан. Һуңғы Урта быуатта Изге Петр ҡултығында яңы ултыраҡ барлыҡҡа килә, ул ҡултыҡ исеме менән атала.\nXVI быуатта Нережишчала (утрау төпкөлөнә 8 км) йәшәгән кешеләр гавань ҡуллана башлағас, хәҙерге ултыраҡ нигеҙләнә. Ҡаланың төп үҫеше XVIII—XIX быуаттарға тура килә, был ваҡытта Супетар Нережишчаның юрисдикцияһы аҫтынан сыға Һәм Брач утрауыныңың административ үҙәге була.\nҠалала Изге Петр сиркәүенең мәхәлләһе менән бәләкәй сиркәү бар, ул 1773 йылда барокко стилендә тергеҙелә. Ошо уҡ ваҡытта уға ҡабырға ғибәҙәтхана өлөшө һәм сиркәү манараһы өҫтәп төҙөлә. Сиркәүҙә XVIII быуаттағы урындағы рәссам Феликс Тирониның картиналары һәм XVII быуаттың билдәһеҙ венеция оҫтаһының алтарь картинаһы урынлашҡан.\nСиркәүҙең иҫке өлөшөндә хорват яҙыуҙары менән бер нисә ҡәбер ташы бар.\nСиркәүҙән һул яҡта ҡояш сәғәттәре урынлашҡан, улар аҫтында соҡоп яҙылған «1774» дата менән саркофаг тора. Йәкшәмбе мәктәбе класында XVI—XVII быуаттарҙағы венеция рәссамдарының картиналары бар.\n↑ Jane Foster, Footprint Croatia., pg. 237, Footprint Handbooks (2004), ISBN 1903471796\nСупетар на Geonames.org. Тәүге сығанаҡтан архивланған 12 май 2012.\nhttps://ba.wikipedia.org/w/index.php?title=Супетар&oldid=806932 ҡабул ителгән\nПоследний раз редактировалась 11 май 2018 в 07:51\nБыл бит һуңғы тапҡыр 07:51 11 май 2018 үҙгәртелгән.